GREEK SUPREME COURT DECISION

Decision ID: 1745/2024
Decision Number: 1745
Decision Year: 2024
Department: Πολιτικό (Β1)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Β1' Πολιτικό Τμήμα Συγκροτήθηκε από τους δικαστές, Αριστείδη Βαγγελάτο, Προεδρεύοντα Αντιπρόεδρο (σύμφωνα με την 187/2024 πράξη της Προέδρου του Αρείου Πάγου, κωλυομένης της Αντιπροέδρου Δήμητρας Ζώη), Ελπίδα Σιμιτοπούλου, Μαρία-Μάριον Δερεχάνη, Βάια Ζαρχανή και Παρασκευή Γρίβα, Αρεοπαγίτες. Συνήλθε σε δημόσια συνεδρίαση στο κατάστημά του, την 17 Σεπτεμβρίου 2024, με την παρουσία και της Γραμματέως Ε. Τ., για να δικάσει την υπόθεση, μεταξύ: Της αναιρεσείουσας: ανώνυμης εταιρείας με την επωνυμία "Τράπεζα της Ελλάδος" που εδρεύει στην Αθήνα και εκπροσωπείται νόμιμα, που παραστάθηκε δια δηλώσεως (ΚΠολΔ 242 παρ. 2) του πληρεξουσίου δικηγόρου Ιωάννη Μανίκα, ο οποίος κατέθεσε προτάσεις. Του αναιρεσίβλητου: Ι. Φ. του Δ., κατοίκου ..., που παραστάθηκε δια δηλώσεως (ΚΠολΔ 242 παρ. 2) του πληρεξουσίου δικηγόρου Ιωάννη Κάπου, ο οποίος κατέθεσε προτάσεις. Η ένδικη διαφορά άρχισε με την από ...2015 αγωγή του ήδη αναιρεσίβλητου, που κατατέθηκε στο Μονομελές Πρωτοδικείο Αθηνών. Εκδόθηκαν η ...2018 οριστική απόφαση του πρωτοβαθμίου δικαστηρίου και, κατόπιν ασκήσεως εφέσεως, η ...2021 απόφαση του Μονομελούς Εφετείου Αθηνών. Την αναίρεση της τελευταίας, ζητεί η αναιρεσείουσα με την από ...2022 αίτησή του και τους από ...2024 πρόσθετους λόγους της. Κατά τη συζήτηση της αίτησης αυτής, που εκφωνήθηκε με τη σειρά της από το πινάκιο, οι διάδικοι παραστάθηκαν όπως σημειώνεται πιο πάνω. Εισηγήτρια ορίσθηκε η Αρεοπαγίτης Βάια Ζαρχανή.

Judges: Αριστείδη Βαγγελάτο, Προεδρεύοντα Αντιπρόεδρο , Ελπίδα Σιμιτοπούλου, Μαρία-Μάριον Δερεχάνη, Βάια Ζαρχανή, Παρασκευή Γρίβα

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Β1' Πολιτικό Τμήμα Συγκροτήθηκε από τους δικαστές, Αριστείδη Βαγγελάτο, Προεδρεύοντα Αντιπρόεδρο (σύμφωνα με την 187/2024 πράξη της Προέδρου του Αρείου Πάγου, κωλυομένης της Αντιπροέδρου Δήμητρας Ζώη), Ελπίδα Σιμιτοπούλου, Μαρία-Μάριον Δερεχάνη, Βάια Ζαρχανή και Παρασκευή Γρίβα, Αρεοπαγίτες. Συνήλθε σε δημόσια συνεδρίαση στο κατάστημά του, την 17 Σεπτεμβρίου 2024, με την παρουσία και της Γραμματέως Ε. Τ., για να δικάσει την υπόθεση, μεταξύ: Της αναιρεσείουσας: ανώνυμης εταιρείας με την επωνυμία "Τράπεζα της Ελλάδος" που εδρεύει στην Αθήνα και εκπροσωπείται νόμιμα, που παραστάθηκε δια δηλώσεως (ΚΠολΔ 242 παρ. 2) του πληρεξουσίου δικηγόρου Ιωάννη Μανίκα, ο οποίος κατέθεσε προτάσεις. Του αναιρεσίβλητου: Ι. Φ. του Δ., κατοίκου ..., που παραστάθηκε δια δηλώσεως (ΚΠολΔ 242 παρ. 2) του πληρεξουσίου δικηγόρου Ιωάννη Κάπου, ο οποίος κατέθεσε προτάσεις. Η ένδικη διαφορά άρχισε με την από ...2015 αγωγή του ήδη αναιρεσίβλητου, που κατατέθηκε στο Μονομελές Πρωτοδικείο Αθηνών. Εκδόθηκαν η ...2018 οριστική απόφαση του πρωτοβαθμίου δικαστηρίου και, κατόπιν ασκήσεως εφέσεως, η ...2021 απόφαση του Μονομελούς Εφετείου Αθηνών. Την αναίρεση της τελευταίας, ζητεί η αναιρεσείουσα με την από ...2022 αίτησή του και τους από ...2024 πρόσθετους λόγους της. Κατά τη συζήτηση της αίτησης αυτής, που εκφωνήθηκε με τη σειρά της από το πινάκιο, οι διάδικοι παραστάθηκαν όπως σημειώνεται πιο πάνω. Εισηγήτρια ορίσθηκε η Αρεοπαγίτης Βάια Ζαρχανή.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Με την από ...2022 (αρ.εκθ.καταθ. ...2022) αίτηση αναίρεσης προσβάλλεται ...2021 απόφαση του Μονομελούς Εφετείου Αθηνών, η οποία εκδόθηκε αντιμωλία των διαδίκων κατά την ειδική διαδικασία των περιουσιακών (εργατικών) διαφορών. Με την ως άνω απόφαση, η οποία συνεκδίκασε την από ...2018 έφεση της εναγομένης και ήδη αναιρεσείουσας και την από ...2019 έφεση του ενάγοντος και ήδη αναιρεσιβλήτου κατά της ...2018 οριστικής απόφασης του Μονομελούς Πρωτοδικείου Αθηνών, με την οποία είχε γίνει εν μέρει δεκτή η από ...2015 αγωγή του αναιρεσιβλήτου, απορρίφθηκε η έφεση της εναγομένης και έγινε δεκτή ως βάσιμη κατ' ουσίαν η έφεση του ενάγοντος, μετά δε την εξαφάνιση της εκκαλουμένης αποφάσεως, έγινε εν μέρει δεκτή η αγωγή του. Η εν λόγω αίτηση αναίρεσης ασκήθηκε νομότυπα και εμπρόθεσμα (άρθρ. 552, 553, 556, 558, 564 παρ. 3, 566 παρ. 1 ΚΠολΔ) και ως εκ τούτου είναι παραδεκτή (άρθρ. 577 παρ. 1 ΚΠολΔ) και πρέπει να ερευνηθεί περαιτέρω ως προς το παραδεκτό και την ουσιαστική βασιμότητα των λόγων της (άρθρ. 577 παρ. 3 ΚΠολΔ). Επίσης παραδεκτοί είναι και οι από ...2024 πρόσθετοι λόγοι αναίρεσης, οι οποίοι ασκήθηκαν με ιδιαίτερο δικόγραφο, που κατατέθηκε στις ...2024 (αριθμ. εκθ.καταθ. ...2024) και επιδόθηκε νόμιμα στον αναιρεσίβλητο, σύμφωνα με τις διατάξεις του άρθρου 569 παρ. 2 ΚΠολΔ, τριάντα και πλέον πλήρεις ημέρες πριν από την αναφερόμενη στην αρχή δικάσιμο (17-9-2024), που ορίστηκε για τη συζήτηση της αίτησης αναίρεσης (βλ. την υπ' αριθμ. ...2024 έκθεση επίδοσης της δικαστικής επιμελήτριας στο Εφετείο Αθηνών Ε. Κ.). Συνεπώς, η αίτηση αναίρεσης και οι πρόσθετοι λόγοι αυτής πρέπει να συνεκδικασθούν, αφού είναι συναφείς, αλλά και διότι οι πρόσθετοι λόγοι δεν έχουν αυθυπαρξία και συζητούνται, υποχρεωτικά, μαζί με την αίτηση (ΑΠ 304/2020, 805/2020, 894/2018) και να ερευνηθεί περαιτέρω το παραδεκτό και το βάσιμο των λόγων τους (άρθρο 577 παρ. 3 ΚΠολΔ). {Σημειώνεται εν προκειμένω ότι το κεφάλαιο της χρηματικής ικανοποίησης λόγω ηθικής βλάβης, το οποίο προσβάλλεται με τους προσθέτους λόγους, είναι αναγκαίως συνεχόμενο με το προσβληθέν κεφάλαιο που αφορά στην παράλειψη προαγωγής, καθ' όσον έχει σχέση προδικαστικότητας με αυτό -πρβλ. ΑΠ 2060/2022}. Στις επιχειρήσεις ή εκμεταλλεύσεις, όπου ισχύει κανονισμός ή οργανισμός προσωπικού με ισχύ νόμου, η παράλειψη προαγωγής εργαζομένου από τα αρμόδια όργανα του εργοδότη ελέγχεται από τα πολιτικά δικαστήρια με βάση τη διάταξη του άρθρου 281 του ΑΚ, για κατάχρηση δικαιώματος, η οποία υφίσταται όταν, κατά παράβαση των αρχών της καλής πίστης, παραλείφθηκε η προαγωγή εργαζομένου που καταφανώς υπερείχε κατά τα προβλεπόμενα τυπικά και ουσιαστικά προσόντα έναντι άλλου συναδέλφου του, του οποίου καταχρηστικώς προκρίθηκε η προαγωγή. Εξάλλου στις επιχειρήσεις ή εκμεταλλεύσεις, όπου ισχύει κανονισμός ή οργανισμός προσωπικού με συμβατική ισχύ, η παράλειψη προαγωγής εργαζομένου ελέγχεται από τα πολιτικά δικαστήρια με βάση τις διατάξεις των άρθρων 201 και 207 του ΑΚ, καθότι η προαγωγή τελεί υπό την αναβλητική αίρεση της συνδρομής των προς προαγωγή όρων και δη της συνδρομής στο πρόσωπο του εργαζομένου των συμβατικώς προβλεπόμενων στον κανονισμό ή οργανισμό προϋποθέσεων και προσόντων προς προαγωγή. Αν επομένως ο εργοδότης ή τα όργανα του, που ορίζονται στον κανονισμό ή οργανισμό, παρέλειψαν, αντίθετα προς την καλή πίστη, να προαγάγουν ορισμένο εργαζόμενο, μολονότι αυτός συγκέντρωνε τις προϋποθέσεις και τα αναγκαία τυπικά και ουσιαστικά προσόντα, η αίρεση λογίζεται ότι έχει πληρωθεί. Είναι δε αντίθετη προς την καλή πίστη η παράλειψη προαγωγής ορισμένου υποψηφίου αν αυτός υπερείχε καταφανώς έναντι έστω και ενός προκριθέντος συναδέλφου του και κατάφωρα άδικη όταν υπερβαίνει τα ακραία λογικά όρια μέσα στα οποία μπορεί να κινηθεί ο τελευταίος κατά την εκτίμηση της υπηρεσιακής απόδοσης και συμπεριφοράς του υπαλλήλου. Εκ τούτων καθίσταται φανερό ότι, είτε εφαρμοστεί το άρθρο 281 του ΑΚ (επί κανονισμού ή οργανισμού προσωπικού με ισχύ νόμου), είτε εφαρμοστεί το άρθρο 207 του ΑΚ (επί κανονισμού ή οργανισμού με συμβατική ισχύ), ο έλεγχος της παράλειψης προαγωγής γίνεται με το ίδιο νομικό κριτήριο της αντίθεσης ή μη αυτής προς τις αρχές της καλής πίστης και ειδικότερα με το κριτήριο της καταφανούς ή όχι υπεροχής του παραλειφθέντος, ως προς τα υπηρεσιακά προσόντα, έναντι προαχθέντος συναδέλφου του (Ολ ΑΠ 32/2002, ΑΠ 329/2022, 126/2022, 1045/2018). Περαιτέρω, αν στη συγκεκριμένη περίπτωση διαπιστωθεί ότι η μη πλήρωση της αίρεσης είναι αντίθετη προς την καλή πίστη με την ανωτέρω έννοια του όρου, η προαγωγή του υπαλλήλου αναγνωρίζεται από το Δικαστήριο και, σύμφωνα με το άρθρο 12 του ν. 1082/1980, μετά την τελεσιδικία της απόφασης, θεωρείται ότι πραγματοποιήθηκε από τότε που έπρεπε να συντελεστεί (ΑΠ 29/2022, 134/2021). Εξάλλου, κατά τις διατάξεις των άρθρων 10 και 12 του Οργανισμού Εσωτερικής Υπηρεσίας και Κανονισμού βαθμολογικής και μισθολογικής τάξεως των υπαλλήλων της αναιρεσείουσας Τράπεζας της Ελλάδος, που έχει συμβατική ισχύ (ΑΠ 390/2022, 118/2019), η προαγωγή των υπαλλήλων της από τον 3° βαθμό (του εντεταλμένου Τμηματάρχη -Προϊσταμένου) στον 2° βαθμό (του Υποδιευθυντή) που είναι και ο καταληκτικός, αποφασίζεται από το Γενικό Συμβούλιο αυτής κατά απόλυτη εκλογή και ελεύθερη κρίση, μετά γνώμη του Διοικητού, όταν συντρέχουν οι ακόλουθες προϋποθέσεις: α) ύπαρξη κενής οργανικής θέσεως, β) συμπλήρωση ευδόκιμης υπηρεσίας ενός έτους στον 3° βαθμό, γ) ύπαρξη προσόντων ανώτερης θέσεως, δ) επίδειξη εξαιρετικής επιδόσεως, ήθους, ικανότητας και φιλεργίας κατά την άσκηση της υπηρεσίας και ε) επίδειξη ικανότητας συστηματικού προσδιορισμού και αποτελεσματικού συνδυασμού διαθεσίμων μέσων και προσωπικού, κατά τρόπο αυξητικό του υπηρεσιακού έργου και της παραγωγικότητας των εργαζομένων (ΑΠ 390/2022). Εξάλλου με την υπ' αριθ. ...1990 απόφαση του Γενικού Συμβουλίου αυτής, συμπληρώθηκε η ως άνω διάταξη του άρθρου 12 του Οργανισμού της και θεσπίστηκαν για τους κρινόμενους με τον βαθμό του λογιστή και άνω, από το έτος 1990 και εφεξής και άλλα προσόντα και ικανότητες, όπως γνώσεις και ικανότητα εκτελέσεως εκτός από τις συνήθεις τραπεζικές, διοικητικές, εκτελεστικές και συναφείς εργασίες, σε άλλα περισσότερο εξειδικευμένα καθήκοντα, που αναφέρονται σε βασικές λειτουργίες της κεντρικής τράπεζας, όπως: α) η ικανότητα διεκπεραιώσεως συγχρόνων τραπεζικών εργασιών, η γνώση της λειτουργίας των τραπεζικών αγορών και των νέων χρηματοπιστωτικών προϊόντων και υπηρεσιών, η ικανότητα συστηματικής παρακολούθησης και διερεύνησης των εξελίξεων της τραπεζικής αγοράς και της μη τραπεζικής αγοράς χρήματος, β) η ικανότητα να επεξεργάζονται μέτρα και ρυθμίσεις, που αναφέρονται σε θέματα νομισματικής και πιστωτικής πολιτικής και λειτουργίας και προσαρμογής του πιστωτικού συστήματος, γ) η ικανότητα επεξεργασίας στατιστικών στοιχείων, δ) η γνώση και εμπειρία σε θέματα εποπτείας του πιστωτικού συστήματος και η ικανότητα άσκησης ελέγχου εφαρμογής των πιστωτικών και συναλλαγματικών κανόνων, ε) η γνώση και η ικανότητα βελτίωσης μεθόδων και διαδικασιών άσκησης αποτελεσματικής διοίκησης και βελτίωσης των μεθόδων διοίκησης και στ) η ικανότητα εκπροσώπησης της τράπεζας στο εσωτερικό και στο εξωτερικό. Τα απαιτούμενα για την προαγωγή προσόντα, εξευρίσκονται από το κατά το άρθρο 34 του κανονισμού καταστάσεως των υπαλλήλων, συντασσόμενο, κάθε έτος, φύλλο ποιότητας για κάθε υπάλληλο, στο οποίο αναφέρονται με λεπτομέρεια τα στοιχεία που λαμβάνονται υπόψη για τον προσδιορισμό της ποιότητας των υπαλλήλων (ΑΠ 390/2022, 126/2022, 1045/2018). Επιπρόσθετα, στις κατ' απόλυτη εκλογή προαγωγικές κρίσης της αναιρεσείουσας ανώνυμης τραπεζικής εταιρείας α) τα κριτήρια της αρχαιότητας στην υπηρεσία και του χρόνου κτήσης του τελευταίου βαθμού, δεν μπορούν καθ' εαυτά να έχουν κρίσιμη και αποφασιστική σημασία για την βαθμολογική προώθηση των υπαλλήλων της, αλλά, απλώς, συνεκτιμώνται με τα λοιπά στοιχεία (ΑΠ 126/2022, 615/2018), β) η άσκηση υπεύθυνων καθηκόντων έχει βαρύνουσα σημασία, γιατί έχει σχέση με την γνώση και την εμπειρία του υπαλλήλου και την εκ τούτου υπηρεσιακή καταλληλότητα για την άσκηση των καθηκόντων του ανώτερου βαθμού (ΑΠ 126/2022, 615/2018), γ) ο συνολικός χρόνος ασκήσεως υπεύθυνων καθηκόντων, δεν ασκεί, επίσης, ουσιαστική επιρροή, γιατί λαμβάνεται, κυρίως, υπόψη η στάθμη των καθηκόντων, που ασκεί ο κρινόμενος, κατά τον χρόνο της κρίσης και η ημερομηνία, από την οποία ασκεί τα καθήκοντα αυτά, πλην, όμως, συνεκτιμάται, αφού η προγενέστερη ανάθεση τέτοιων καθηκόντων, υποδηλώνει αναγνώριση των προσόντων και ικανοτήτων του υπαλλήλου (ΑΠ 126/2022), δ) η ποιοτική βαθμολόγηση αποτελεί, επίσης, βασικό κριτήριο των προαγωγών, αφού προσδιορίζει την εργατικότητα, την υπηρεσιακή κατάρτιση, την ποσοτική και ποιοτική απόδοση, καθώς και τη διοικητική ικανότητα και δραστηριότητα και την εν γένει ουσιαστική προσφορά του υπαλλήλου (ΑΠ 126/2022), ε) οι τίτλοι σπουδών είναι πολύ σημαντικό κριτήριο, αφού η κατοχή τους εκφράζει όχι μόνον ανώτερο μορφωτικό επίπεδο του κατόχου τους, αλλά και την ύπαρξη ουσιαστικών προσόντων, που δικαιολογεί την απρόσκοπτη προαγωγική εξέλιξή του και την κατοχή υπεύθυνων υψηλών θέσεων και την απορρέουσα εκ τούτου ικανότητα σε επιτελικό βαθμό (ΑΠ 126/2022, 615/2018), στ) ουσιαστικά προσόντα αποτελούν ακόμα, η παρακολούθηση από τον μισθωτό επιμορφωτικών σεμιναρίων και η από αυτόν γνώση γλωσσών (ΟλΑΠ 2/1998, ΑΠ 126/2022, 615/2018) και ζ) η ένταξη στις διαβαθμίσεις του Επιθεωρητή (Α', Β', Γ') στην υπηρεσία της αναιρεσείουσας, στις οποίες αντιστοιχεί επίδομα ευθύνης, δεν αντιστοιχεί στις θέσεις ευθύνης που είναι μόνο του Προϊσταμένου Υπηρεσίας, Αναπληρωτή Προϊσταμένου Τμήματος και Υποδιευθυντή, και επομένως δεν έχει ως συνέπεια την ανάληψη υπεύθυνων καθηκόντων (ΑΠ 427/2023, 126/2022, πρβλ. ΑΠ 2053/2006). Εξάλλου, κατά τη διάταξη του άρθρου 559 παρ. 1 εδ. α' του ΚΠολΔ αναίρεση επιτρέπεται μόνο αν παραβιάσθηκε κανόνας του ουσιαστικού δικαίου, στον οποίο περιλαμβάνονται και οι ερμηνευτικοί κανόνες των δικαιοπραξιών, αδιάφορο αν πρόκειται για νόμο ή έθιμο, ελληνικό ή ξένο, εσωτερικού ή διεθνούς δικαίου. Ο κανόνας δικαίου παραβιάζεται αν δεν εφαρμοσθεί, ενώ συνέτρεχαν οι προϋποθέσεις για την εφαρμογή του, ή αν εφαρμοσθεί, ενώ δεν συνέτρεχαν οι προϋποθέσεις αυτές, καθώς και αν εφαρμοσθεί εσφαλμένα, η δε παραβίαση εκδηλώνεται είτε ως ψευδής ερμηνεία του κανόνα δικαίου, δηλαδή όταν το δικαστήριο της ουσίας προσέδωσε σε αυτόν έννοια διαφορετική από την αληθινή, είτε ως κακή εφαρμογή, δηλαδή εσφαλμένη υπαγωγή σε αυτόν των περιστατικών της ατομικής περίπτωσης, που καταλήγει σε εσφαλμένο συμπέρασμα με τη μορφή του διατακτικού (ΟλΑΠ 1/2016, ΟλΑΠ 2/2013, ΑΠ 518/2022). Με τον παραπάνω λόγο αναίρεσης ελέγχονται τα σφάλματα του δικαστηρίου της ουσίας κατά την εκτίμηση της νομικής βασιμότητας της αγωγής και των ισχυρισμών (ενστάσεων) των διαδίκων, καθώς και τα νομικά σφάλματα του δικαστηρίου κατά την έρευνα της ουσίας της διαφοράς (ΟλΑΠ 4/2021, ΟλΑΠ 1/2021, ΑΠ 518/2022). Περαιτέρω, κατά το άρθρο 562 παρ. 2 του ΚΠολΔ, όπως τροποποιήθηκε με το άρθρο 36 του Ν. 4842/2021 (ΦΕΚ Α' 190), και εφαρμόζεται και επί εκκρεμών ενδίκων μέσων, κατ'άρθρο 116 παρ. 2 εδ.β του ως άνω νόμου, είναι απαράδεκτος λόγος αναίρεσης που στηρίζεται σε ισχυρισμό, ο οποίος δεν προτάθηκε νομίμως στο δικαστήριο της ουσίας, εκτός αν πρόκειται α) για παράβαση που δεν μπορεί να προβληθεί στο δικαστήριο τη ουσίας, β) για σφάλμα που προκύπτει από την ίδια την απόφαση και γ) για ισχυρισμό που αφορά τη δημόσια τάξη ή το δεδικασμένο. Η διάταξη αυτή, η οποία αποτελεί εκδήλωση της θεμελιώδους αρχής ότι στην αναιρετική δίκη ο Άρειος Πάγος ελέγχει τη νομιμότητα της απόφασης του δικαστηρίου της ουσίας με βάση την πραγματική και νομική κατάσταση, που όφειλε να λάβει υπ' όψη του ο ουσιαστικός δικαστής, καθιερώνει ειδική προϋπόθεση του παραδεκτού όλων των αναιρετικών λόγων του άρθρου 559 ΚΠολΔ, η συνδρομή της οποίας πρέπει να προκύπτει από το αναιρετήριο. Επομένως, για να είναι ορισμένος ο λόγος αναίρεσης, πρέπει εξ αυτού να προκύπτουν τα στοιχεία του παραδεκτού του, που επιβάλλονται από την ανωτέρω διάταξη, ήτοι πρέπει να αναφέρεται στο αναιρετήριο ότι ο ισχυρισμός, στον οποίον στηρίζεται ο λόγος αναίρεσης, είχε προταθεί νόμιμα στο δικαστήριο της ουσίας, κατά την συζήτηση μετά την οποία εκδόθηκε η προσβαλλομένη απόφαση, έστω και αν ο εν λόγω ισχυρισμός θα μπορούσε να ερευνηθεί αυτεπαγγέλτως από το δικαστήριο της ουσίας (ΑΠ 65/2017, 73/2016, 825/2015). Αν προσβάλλεται απόφαση του δευτεροβάθμιου δικαστηρίου, και αναιρεσείων είναι ο εκκαλών, που είχε ηττηθεί πρωτοδίκως, για την πληρότητα του σχετικού λόγου αναίρεσης πρέπει στο αναιρετήριο να αναφέρεται, ότι ο ισχυρισμός, στον οποίο εκείνος στηρίζεται, είχε προταθεί από τον αναιρεσείοντα στο Εφετείο με λόγο έφεσής του ή ότι συντρέχει κάποια εξαιρετική περίπτωση από τις προαναφερθείσες, ώστε να μπορεί να κριθεί με βάση το αναιρετήριο, αν ήταν παραδεκτός και νόμιμος (ΟλΑΠ 15/2000, ΑΠ 259/2017, 168/2015). Όπως δε περαιτέρω προκύπτει από την αμέσως πιο πάνω διάταξη, το καθιερούμενο απαράδεκτο αναφέρεται σε όλους τους προβλεπόμενους από τη διάταξη του άρθρου 559 ΚΠολΔ λόγους αναίρεσης (ΑΠ 259/2017, 142/2013), ακόμη και σε εκείνο του αριθμού 14 του εν λόγω άρθρου (ΑΠ 353/2020, 14/2017, 538/2009). Εξάλλου, κατά τη διάταξη του άρθρου 559 αρ. 19 του ΚΠολΔ, αναίρεση επιτρέπεται αν η απόφαση δεν έχει νόμιμη βάση και ιδίως αν δεν έχει καθόλου αιτιολογίες ή έχει αιτιολογίες αντιφατικές ή ανεπαρκείς σε ζήτημα, που ασκεί ουσιώδη επιρροή στην έκβαση της δίκης. Από τη διάταξη αυτή, η οποία αποτελεί κύρωση της παράβασης του άρθρου 93 παρ. 3 εδ. α του Συντάγματος που επιτάσσει ότι κάθε δικαστική απόφαση πρέπει να είναι ειδικά και εμπεριστατωμένα αιτιολογημένη, προκύπτει ότι ο προβλεπόμενος από αυτή λόγος αναίρεσης ιδρύεται όταν στην ελάσσονα πρόταση του δικανικού συλλογισμού δεν εκτίθενται καθόλου πραγματικά περιστατικά "έλλειψη αιτιολογίας", ή όταν τα εκτιθέμενα δεν καλύπτουν όλα τα στοιχεία που απαιτούνται βάσει του εφαρμοστέου κανόνα ουσιαστικού δικαίου για έννομης συνέπειας που απαγγέλθηκε ή "ανεπαρκής αιτιολογία" ή όταν αντιφάσκουν μεταξύ τους "αντιφατική αιτιολογία" (ΟλΑΠ 1/1999). Ουσιώδες στοιχείο του ως άνω, εκ του αρ. 19 του άρθρου 559 ΚΠολΔ, λόγου αναίρεσης, αποτελεί η έλλειψη νόμιμης βάσης σε "ζητήματα". Ως ζητήματα δε, των οποίων η μη αιτιολόγηση ή η αιτιολόγηση κατά τρόπο αντιφατικό ή ανεπαρκή, στερεί από νόμιμη βάση την απόφαση, νοούνται οι αυτοτελείς ισχυρισμοί, που έχουν αυτοτελή ύπαρξη, που τείνουν, δηλαδή, στη θεμελίωση ή κατάλυση ή παρακώλυση του ουσιαστικού δικαιώματος που ασκήθηκε, είτε ως επιθετικό είτε ως αμυντικό μέσο, όπως είναι και τα αναγκαία, κατά νόμο προς στήριξη της αγωγής ή κάποιας νόμιμης ένστασης περιστατικά, τα οποία ασκούν ουσιώδη επίδραση στην έκβαση της δίκης (ΑΠ 87/2022, 1703/2009, 1906/2006, 435/2005). Αντιφατικές αιτιολογίες έχει η απόφαση, όταν τα πραγματικά περιστατικά που αναγράφονται σε αυτήν και στηρίζουν το αποδεικτικό πόρισμα της για κρίσιμο ζήτημα, δηλαδή για ζήτημα αναφορικά με ισχυρισμό των διαδίκων που τείνει στη θεμελίωση ή κατάλυση του επιδίκου δικαιώματος, συγκρούονται μεταξύ τους και αλληλοαναιρούνται, αποδυναμώνοντας έτσι την κρίση της απόφασης για την υπαγωγή ή μη της συγκεκριμένης ατομικής περίπτωσης στο πραγματικό συγκεκριμένου κανόνα ουσιαστικού δικαίου, που συνιστά και το νομικό χαρακτηρισμό της ατομικής περίπτωσης. Αντίστοιχα, ανεπάρκεια αιτιολογίας υπάρχει, όταν από την απόφαση δεν προκύπτουν σαφώς τα περιστατικά που, είτε είναι κατά νόμο αναγκαία για τη στοιχειοθέτηση στη συγκεκριμένη περίπτωση της διάταξης ουσιαστικού δικαίου που εφαρμόσθηκε, είτε αποκλείουν την εφαρμογή της, όχι, όμως, όταν υφίστανται ελλείψεις στην ανάλυση, στάθμιση και γενικώς στην εκτίμηση των αποδείξεων, εφόσον το πόρισμα από την εκτίμηση των αποδείξεων εκτίθεται με σαφήνεια και πληρότητα (ΟλΑΠ 15/2006, ΑΠ 109/2020, 1238/2019). Στην περίπτωση δε που το δικαστήριο έκρινε κατ' ουσίαν την υπόθεση, η παραβίαση του κανόνα αυτού ελέγχεται από τον Άρειο Πάγο αποκλειστικά και μόνο με βάση τα πραγματικά περιστατικά που δέχεται το δικαστήριο της ουσίας ότι αποδείχθηκαν και της υπαγωγής αυτών στο νόμο και ιδρύεται ο λόγος αυτός αναίρεσης αν οι πραγματικές παραδοχές της απόφασης καθιστούν εμφανή την παραβίαση (ΑΠ 467/2021, 50/2020, 598/2019, 130/2016, 1420/2013). Στη συγκεκριμένη περίπτωση, με την προσβαλλόμενη απόφαση έγιναν δεκτά, κατά το ενδιαφέρον την αναιρετική διαδικασία μέρος, τα ακόλουθα: Ο ενάγων προσελήφθη από την εναγομένη τη 16.7.1984 με σύμβαση εξαρτημένης εργασίας ορισμένου χρόνου ενταχθείς στο λογιστικό κλάδο. Μετά από διαδοχικές προαγωγές κατείχε το βαθμό του Εντεταλμένου Τμηματάρχη Προϊσταμένου από 30.10.2006. Είναι πτυχιούχος του οικονομικού τμήματος του ΕΚΠΑ καθώς και του νομικού τμήματος της νομικής σχολής του ΕΚΠΑ. Γνωρίζει την αγγλική γλώσσα σε επίπεδο LOWER CAMBRIDGE. Έχει παρακολουθήσει 38 σεμινάρια (τραπεζικά επιμορφωτικά κ.λπ.). Συμμετέχει ως μέλος επιτροπών με αντικείμενο ιδιαίτερα υπηρεσιακά καθήκοντα που αναβάθμισαν το έργο της εναγόμενης. Ειδικότερα συμμετέχει σε 9 ομάδες εργασίας με αντικείμενο τη μηχανογραφημένη εφαρμογή έκδοσης των δελτίων τιμών συν/τος τη μετατροπή των πλεονασμάτων των ξένων χαρτονομισμάτων σε συνάλλαγμα, επενδυτική και διαχειριστική πολιτική των διαθεσίμων της εναγόμενης, δημιουργία site της εναγόμενης στο διαδίκτυο κ.λπ. Άσκησε υπεύθυνα καθήκοντα ως ακολούθως: α) Από ...1994 Αναπληρωτής Προϊστάμενος στην Υπηρεσία Διαχείριση Διαθεσίμων και Χρυσού στη Διεύθυνση Συν/τος, β) από ...1998 προϊστάμενος υπηρεσίας στην υπηρεσία Συν/κων Ισοτιμιών στη Δ/νση Συν/τος, γ) από ...2001 Αναπληρωτής Προϊστάμενος του Τμήματος Έρευνας και Ανάλυσης Διεθνών Αγορών στην Δ/ση Χρηματοπιστωτικών Δραστηριοτήτων και δ) από ...2009 Προϊστάμενος Τμήματος στο Τμήμα Υποστήριξης Διαθέσιμων στην Δ/ση Χρηματοοικονομικοί Δραστηριοτήτων. Με πρωτοβουλία της εναγομένης είχε μεταβεί στο εξωτερικό προκειμένου να αποκτήσει εργασιακή εμπειρία στο αντικείμενο των χρηματοοικονομικών προϊόντων και του RISK MANAGEMENT όπως της Ζυρίχης στις Τράπεζες UBS, GREDIT SUISSE, στη Νέα Υόρκη στις Τράπεζες CITIBANK, SIP MORGAN, χρηματιστήριο κ.λπ.. Είχε συμμετάσχει σε 5 επιμορφωτικά σεμινάρια που οργάνωσε η εναγομένη για την επιμόρφωση των υπαλλήλων της ως εισηγητής με αντικείμενο την αγορά συν/τος διαδικασία καθορισμού νομισματικών ισοτιμιών, αντιμετώπιση πιστωτικού κινδύνου κ.λπ. Λόγω της επιστημονικής εμβάθυνσης στο αντικείμενο της εργασίας εισηγήθηκε και συνυπέγραψε την ετήσια εγκύκλιο της Δ/σης Χρηματοοικονομικών Δραστηριοτήτων που προσκομίζει για τις αρμόδιες υπηρεσιακές Διευθύνσεις αλλά και για τα υποκαταστήματα της εναγομένης πηγές ανταποκριτές Τράπεζες στο εξωτερικό μπορούν να χρησιμοποιούνται για συναλλαγές και κυρίως για πληρωμή υποχρεώσεων στο εξωτερικό από την εναγομένη. Έχει συγγράψει 4 βιβλία σχετικά με τη σύγχρονη τραπεζική, ηλεκτρονική τραπεζική, επιχείρηση στην ενιαία αγορά και το ΕΥΡΩ και τεχνική ανάλυση μετοχών. Περαιτέρω έχει προβεί σε δημοσιεύσεις άρθρων σχετικά με το αντικείμενο της εργασίας του με ευθύνη της εναγομένης καθώς και στο περιοδικό EPSILON. Είχε δε και διδακτικό έργο (σε ΙΕΚ κ.λπ.) και συμμετείχε σε προγράμματα της Ευρωπαϊκής Ένωσης για κατάρτιση αλλοδαπών επιχειρηματιών σε θέματα διεθνών αγορών και συναλλάγματος. Εκπροσωπούσε την εναγομένη ως εκπρόσωπος της στην καθημερινή διατραπεζική συνεδρίαση καθορισμού των συν/κών ισοτιμιών, της δραχμής (1985 - 1993) και ήταν γενικός γραμματέας της Ένωσης Ελλήνων Διαπραγματευτών συν/τος συμμετέχοντας με έξοδα της εναγομένης σε διεθνή συνέδρια όπως στο Ελσίνκι το 1993,Παρίσι το 1993, Λονδίνο 1992. Η βαθμολογία του για τα έτη 2000-2009 ήταν "άριστος" και στα 17 κριτήρια βαθμολόγησης. Με την υπ' αριθμό ...2010 απόφαση του Γενικού Συμβουλίου της εναγομένης προήχθησαν 40 Εντεταλμένοι Τμηματάρχες Προϊστάμενοι της εναγομένης στον βαθμό του υποδιευθυντή, ενώ ο ενάγων παραλείφθηκε. Οι προτεινόμενοι προς σύγκριση από τον ενάγοντα προαχθέντες συνάδελφοί του έχουν τα παρακάτω τυπικά και ουσιαστικά προσόντα: 1) Η Π.-Μ. Α. προσλήφθηκε από την εναγομένη την 18-08-80 και προήχθη στο Βαθμό του Εντεταλμένου Τμηματάρχη από ...2001. Έχει πτυχίο ΑΣΟΕΕ Οικονομικού Τμήματος και Μεταπτυχιακό στις επιστήμες των αποφάσεων με ειδίκευση στη χρηματοοικονομική μηχανική. Γνωρίζει τη Γαλλική (Superieure III με επάρκεια) και την Ισπανική (Certificato Espanol). Έχει υπηρετήσει (μετά την απόσπασή της στο Υπουργείο Οικονομικών Εθνικής Οικονομίας) στη Διεύθυνση Νομισματικής Πολιτικής και Τραπεζικών Εργασιών από 02-11-83, αποσπάστηκε στο Συμβούλιο Έρευνας Τιμών από 22-6-84 και στο Σύλλογο Υπαλλήλων Τράπεζας της Ελλάδος από 3-4-86. Στη συνέχεια από 26-5-87 απασχολήθηκε στη Δ/νση Ενεγγύων Πιστωτών και Αξιών από 26-5-87, στη Διεύθυνση Γενικής Επιθεώρησης Τραπεζών από 31-7-92 και από 30-9-03 στην αναδιαρθρωθείσα Δ/νση Εποπτείας Πιστωτικού Συστήματος με καθήκοντα Αναπληρωτή Τμήματος από 2-12-03 και Προϊσταμένης του Τμήματος Ανάλυσης Πιστωτικού και λειτουργικού κινδύνου από 30-4-2007. Ως προς την άσκηση υπευθύνων καθηκόντων, άσκησε το πρώτον καθήκοντα Αναπληρωτή Προϊσταμένου Τμήματος από 2-12-2003, και Προϊσταμένου Τμήματος από 30-4-2007. Έχει παρακολουθήσει 49 σεμινάρια, έχει συντάξει μελέτες και έχει συμμετάσχει σε επιτροπές και ομάδες εργασίας, όπως ομάδα αξιολόγησης για την αποτίμηση των εξασφαλίσεων, για τις απαιτούμενες προσαρμογές των εποπτικών διαδικασιών για την εφαρμογή της IRB μεθοδολογίας στα πλαίσια του PILLAR 1, για τις απαιτούμενες προσαρμογές των εποπτικών διαδικασιών στα πλαίσια της εφαρμογής του PILLAR II (SREP), για την περιγραφή του θεσμικού πλαισίου και των εποπτικών διαδικασιών με Βάση τις Βασικές αρχές της Βασιλείας στα πλαίσια του FSAR, για την εποπτική αντιμετώπιση του πιστωτικού κίνδυνου στα πλαίσια της Βασιλείας II, για την προσέγγιση της μεθοδολογίας του ICAAP και SREP (υποομάδα της CEBS) των μικρών πιστωτικών ιδρυμάτων, ομάδα εμπειρογνωμόνων του Ευρωσυστήματος για την αναβάθμιση της εποπτείας στην κεντρική) τράπεζα της Αιγύπτου (πρόγραμμα meda), ως Εκπρόσωπος της τράπεζας της Ελλάδος στο συμβούλιο ποιοτικού ελέγχου της επιτροπής λογιστικής τυποποίησης, σε ομάδα για την αναβάθμιση της εποπτείας της εποπτικής αρχής για τα συνεργατικά πιστωτικά ιδρύματα στην Κύπρο και ήταν υπεύθυνη για τη διαμόρφωση της εγκυκλίου της διεύθυνσης για την εφαρμογή της διαδικασίας εποπτικής αξιολόγησης (ΔΕΑ) του Πυλώνα ΙΙ. Αξιολογήθηκε για τα έτη 2001-2008 με 17 "Εξαίρετη". Η γνωμοδοτική επιτροπή την κατέταξε 7η με 383,00 μονάδες. 2) Η Φ. Α. προσλήφθηκε από την εναγόμενη την 25/7/1977 και προήχθη στον βαθμό του Εντεταλμένου Τμηματάρχη την ...2003. Είναι πτυχιούχος της Ανώτατης Βιομηχανικής Σχολής Πειραιά του Τμήματος Διοίκησης Επιχειρήσεων, καθώς επίσης και διπλωματούχος Στατιστικής Σχολής. Επίσης έχει και πτυχίο αγγλομαθών γραμματέων του Deree College. Ομιλεί καλά την αγγλική (Lower Certificate of Cambridge). Απασχολήθηκε στη Διεύθυνση Ενεγγύων Πιστώσεων και Αξιών- στο Τμήμα Αξιών προς είσπραξη, στη Διεύθυνση Πιστώσεων, στη Διεύθυνση Συναλλάγματος- στο Τμήμα εξωτερικού συναλλάγματος, στη Διεύθυνση Διοικητικού - στο Τμήμα προσλήψεων και κίνησης προσωπικού, στην ίδια Διεύθυνση στο Τμήμα προσωπικού όπου ανέλαβε καθήκοντα Αναπληρώτριας Υπηρεσίας της Υπηρεσίας Εξέλιξης προσωπικού από 30-3-1994, Προϊσταμένης Υπηρεσίας από 12-4-1995, Αναπληρώτριας Προϊσταμένης Τμήματος από 17-11-2000 και Προϊστάμενης Τμήματος από 9-11-2007. Έχει παρακολουθήσει 18 επιμορφωτικά σεμινάρια και έχει συμμετάσχει σε ομάδα εργασίας για το νέο φύλλο αξιολόγησης, στην Επιτροπή προαγωγών και στην Επιτροπή Αναδιοργάνωσης, στην Επιτροπή για την αλλαγή των εκθέσεων αξιολόγησης, στην Επιτροπή Μετατάξεων και στην Επιτροπή αναγνώρισης της στρατιωτικής θητείας. Αξιολογήθηκε για τα έτη 2003-2008 με 17 "Εξαίρετη". Η γνωμοδοτική επιτροπή την κατέταξε 16η με 358,00 μονάδες. 3) O Χ. Α. προσλήφθηκε από την εναγόμενη την 25/7/1977 και προήχθη στον βαθμό του Εντεταλμένου Τμηματάρχη την ...2006. Είναι πτυχιούχος του Τμήματος Διοίκησης επιχειρήσεων της ΑΣΟΕΕ από το έτος 1981 και ομιλεί άριστα την αγγλική (Proficiency of Michigan). Απασχολήθηκε στη Διεύθυνση Ταμείων στο Τμήμα διαλογής και καταμέτρησης, στη Διεύθυνση Εμπορικών συναλλαγών με την αλλοδαπή στο τμήμα ελέγχου εξαγωγών, στη Διεύθυνση γενικού λογιστηρίου στο τμήμα οικονομικών υπηρεσιών, στη Διεύθυνση ελέγχου εφαρμογής συναλλαγματικών κανόνων στο τμήμα ελέγχου εφαρμογής συναλλαγματικών κανόνων στις επιχειρήσεις, στην Διεύθυνση γενικής επιθεώρησης τραπεζών, στον τομέα συναλλαγματικών ελέγχων επιχειρήσεων και τέλος στη Διεύθυνση νομισματικής πολιτικής και τραπεζικών εργασιών, στο τμήμα διαχειρίσεων συστημάτων πληρωμών, όπου και ανέλαβε καθήκοντα Προϊσταμένου Υπηρεσίας από 30/7/1999, καθήκοντα Αναπληρωτή Προϊσταμένου Τμήματος από 9/1/2002. Τέλος απασχολήθηκε και στη Διεύθυνση συστημάτων πληρωμών στο Τμήμα διαχείρισης συστημάτων πληρωμών (ΕΡΜΗΣ και TARGET), όπου και ανέλαβε καθήκοντα Αναπληρωτή Προϊσταμένου Τμήματος από ...2004 και Προϊσταμένου Τμήματος από 6/2/2004. Έχει παρακολουθήσει 56 επιμορφωτικά σεμινάρια, ενώ δεν αποδείχθηκε η συμμετοχή του σε επιτροπές και ομάδες εργασίας, όπως αβάσιμα ισχυρίζεται η εναγομένη. Αξιολογήθηκε για τα έτη 2006-2008 με 17 "Εξαίρετος". Η γνωμοδοτική επιτροπή τον κατέταξε 36° με 326,00 μονάδες. 4) Η Ε. Α. προσλήφθηκε από την εναγομένη την ...1976 και προήχθη στον Βαθμό του Εντεταλμένου Τμηματάρχη την ...2003. Είναι πτυχιούχος της Ανώτατης Βιομηχανικής Σχολής Πειραιά του Τμήματος Διοίκησης Επιχειρήσεων. Δεν αποδείχθηκε ότι γνωρίζει κάποια ξένη γλώσσα (βλ. ατομικό δελτίο στοιχείων υπαλλήλου για προαγωγή, ενώ η αναφορά του επιπέδου Lower, ως πολύ καλή γνώση της Αγγλικής γλώσσας στην κρίση 2008 και μεταγενέστερα δεν αποδείχθηκε). Απασχολήθηκε στο Υποκατάστημα Ρέθυμνου, όπου ανέλαβε καθήκοντα Προϊσταμένης Υπηρεσίας από 16-3-1995, ενώ από 6-6-2005 ανέλαβε καθήκοντα Διευθυντή του εν λόγω Υποκαταστήματος. Κατόπιν απασχολήθηκε στη θυρίδα Ρεθύμνου και στη συνέχεια στο Υποκατάστημα Ηρακλείου, ως Διευθύντρια Υποκαταστήματος από 5-3-2010. Έχει παρακολουθήσει 12 επιμορφωτικά σεμινάρια. Αξιολογήθηκε για τα έτη 2003-2008 με 17 "Εξαίρετη". Η γνωμοδοτική επιτροπή την κατέταξε 18η με 355,00 μονάδες. 5) Η Κ. Β. προσλήφθηκε από την εναγομένη την ...1980 και προήχθη στον Βαθμό του Εντεταλμένου Τμηματάρχη την ...2006. Είναι πτυχιούχος του Τμήματος Διοίκησης επιχειρήσεων της ΑΣΟΕΕ, ενώ δεν αποδείχθηκε ότι γνωρίζει κάποια ξένη γλώσσα. Απασχολήθηκε στη Διεύθυνση Διεθνών συναλλαγών - στο Τμήμα ελέγχου οικονομικών αναγκών σε συνάλλαγμα, κατόπιν στη Διεύθυνση εργασιών δημοσίου στο Τμήμα εντόκων γραμματίων του δημοσίου και ελέγχου οικονομικών αναγκών σε συνάλλαγμα και στη συνέχεια στο Τμήμα διαχείρισης τίτλων με λογιστική μορφή ασκώντας υπεύθυνα καθήκοντα Προϊσταμένης Υπηρεσίας από ...1995 και Αναπληρώτριας Προϊσταμένης Τμήματος από ...2004. Ανέλαβε καθήκοντα Προϊσταμένης Τμήματος από 21.1.2008. Έχει παρακολουθήσει 45 επιμορφωτικά σεμινάρια. Αξιολογήθηκε για τα έτη 2006-2008 με 17 "Εξαίρετη". Η γνωμοδοτική επιτροπή την κατέταξε 35η με 327,00 μονάδες. 6) Η Ηρώ Βλασσοπούλου προσλήφθηκε από την εναγομένη την 15/10/1984 και προήχθη στον Βαθμό του Εντεταλμένου τμηματάρχη την ...2006. Είναι πτυχιούχος του Οικονομικού Τμήματος της ΑΣΟΕΕ από το έτος 1984, κάτοχος μεταπτυχιακού τίτλου Master of business administration από το 1984, και ομιλεί την αγγλική (Proficiency of Michigan) και την γαλλική (Certificat 1 Degree) πολύ καλά και την αραβική καλά. Απασχολήθηκε στην Διεύθυνση Πληροφορικής και οργάνωσης στον τομέα μελετών και προγραμματισμού από το 1985, στην διεύθυνση διοικητικού στο γραφείο μελέτης διοικητικών θεμάτων από 1999, στην διεύθυνση στρατηγικού σχεδιασμού και οργάνωση στον τομέα διοικητικών θεμάτων και σχέσεων με το ευρωσύστημα από το 2004. Στην ως άνω Διεύθυνση στο τμήμα στρατηγικού σχεδιασμού άσκησε καθήκοντα Αναπληρώτριας προϊσταμένης τμήματος από ...2004 και Προϊστάμενης Τμήματος από ...2006. Έχει παρακολουθήσει 70 επιμορφωτικά σεμινάρια. Αξιολογήθηκε για τα έτη 2006-2008 με 17 "Εξαίρετη". Η γνωμοδοτική επιτροπή την κατέταξε 40η με 322,00 μονάδες. 7) Ο Κ. Γ. προσλήφθηκε από την εναγομένη την ...1980 στον Λογιστικό Κλάδο της Τράπεζας και προήχθη στον βαθμό του Εντεταλμένου Τμηματάρχη από ...2003. Είναι πτυχιούχος της ΑΣΟΕΕ (Τμήμα Διοίκησης Επιχειρήσεων) και κάτοχος μεταπτυχιακού διπλώματος στη Διοίκηση Επιχειρήσεων της Ελληνικής Εταιρείας Διοικήσεως Επιχειρήσεων. Ομιλεί πολύ καλά την αγγλική (Certificate of Oxford University για επαγγελματικά αγγλικά). Απασχολήθηκε ως Επιθεωρητής Α' στην Διεύθυνση Γενικής Επιθεώρησης Τραπεζών, στον Τομέα Παρακολούθησης πιστωτικών ελέγχων υποκαταστημάτων, στον τομέα εποπτείας πιστωτικών ιδρυμάτων, στον Τομέα Εποπτείας Υποκαταστημάτων Ξένων Τραπεζών και Ανεξάρτητων Χρηματοδοτικών Ιδρυμάτων, στον Τομέα Εποπτείας Λοιπών Εμπορικών Τραπεζών, και κατόπιν στη Διεύθυνση Εποπτείας πιστωτικού συστήματος /Α τομέα ανάλυσης και αξιολόγησης εποπτικών στοιχείων, όπου ανέλαβε καθήκοντα Αναπληρωτή Προϊσταμένου Τμήματος από ...2003 και Προϊσταμένου Τμήματος από ...2005 και τέλος στον Τομέα Επιτόπιου ελέγχου, όπου και ανέλαβε καθήκοντα Αναπληρωτή Προϊσταμένου Τομέα - ήτοι θέση ευθύνης ευρύτερη και ανώτερη από του Τμήματος - από ...2008. Παρακολούθησε 53 σεμινάρια και υπήρξε μέλος επιτροπής κατάρτισης λογιστικού σχεδίου της Τράπεζας, της Επιτροπής αξιοποίησης ακινήτων και αναπληρωματικό μέλος του Συμβουλίου Ποιοτικού Ελέγχου. Αξιολογήθηκε για τα έτη 2003-2008 με 17 "Εξαίρετος". Η γνωμοδοτική επιτροπή τον κατέταξε 17° με 357,00 μονάδες. 8) Η Α. Δ. προσλήφθηκε από την εναγόμενη την 03-08-1984 στον Λογιστικό Κλάδο της Τράπεζας και προήχθη στον Βαθμό του Εντεταλμένου Τμηματάρχη από 3-10-2006. Είναι πτυχιούχος της Μαθηματικής Σχολής Θεσσαλονίκης και της Αγγλικής φιλολογίας του Πανεπιστημίου Αθηνών. Ομιλεί πολύ καλά την αγγλική (FCE) και καλά τη γαλλική (Certificat). Απασχολήθηκε στη Διεύθυνση Εργασιών Δημοσίου ως Αναπληρώτρια Προϊστάμενη Υπηρεσίας από 01/10/1996, ως Προϊστάμενη Υπηρεσίας από 15/10/2001, ως Αναπληρώτρια Προϊστάμενη Τμήματος από 25/10/2005 και ως Προϊστάμενη Τμήματος από 15/11/2006. Παρακολούθησε 11 επιμορφωτικά σεμινάρια. Αξιολογήθηκε για τα έτη 2006-2008 με 17 "Εξαίρετη". Η γνωμοδοτική επιτροπή την κατέταξε 5η με 387,00 μονάδες. 9) Η Α. Ζ. προσλήφθηκε από την εναγόμενη την ...1984 στον Λογιστικό Κλάδο της Τράπεζας και προήχθη στον Βαθμό του Εντεταλμένου Τμηματάρχη από ...2006. Είναι πτυχιούχος της ΑΣΟΕΕ. Ομιλεί πολύ καλά την αγγλική (FCE) και γαλλική (Diplome Superieur ΙΙΙ, Superieur I). Απασχολήθηκε στη Διεύθυνση Νομισματικής πολιτικής και τραπεζικών εργασιών ως Αναπληρώτρια Προϊστάμενη Υπηρεσίας από ...1994, ως Προϊστάμενη Υπηρεσίας από ...1999, ως Αναπληρώτρια Προϊστάμενη Τμήματος από ...2004 και ως Προϊστάμενη Τμήματος από ...2005 και ανέλαβε και καθήκοντα Προϊσταμένης Τομέα από ...2008. Παρακολούθησε 20 επιμορφωτικά σεμινάρια. Αξιολογήθηκε για τα έτη 2006-2008 με 17 "Εξαίρετη". Η γνωμοδοτική επιτροπή την κατέταξε 32η με 333,00 μονάδες. 10) Η Σ. Θ. προσλήφθηκε από την εναγομένη την ...1984 και προήχθη στον βαθμό του Εντεταλμένου Τμηματάρχη από ...2006. Είναι πτυχιούχος του τμήματος διοίκησης επιχειρήσεων της Βιομηχανικής Σχολής από το 1984 και ομιλεί την αγγλική (First Certificate of Cambridge), και την γαλλική (certificat 1). Απασχολήθηκε στη Διεύθυνση πληροφορικής και οργάνωσης, στον Τομέα οργάνωσης και προγραμματισμού, στη Διεύθυνση στρατηγικού σχεδιασμού και οργάνωσης, στο Τμήμα οργάνωσης όπου και ανέλαβε καθήκοντα Αναπληρώτριας Προϊσταμένης Τμήματος από ... 2004, στο Τμήμα Υποστήριξης διαδικασιών και τεκμηρίωσης, όπου ανέλαβε καθήκοντα Προϊστάμενης Τμήματος από 28-12-2007. Έχει παρακολουθήσει 26 μορφωτικά σεμινάρια. Αξιολογήθηκε για τα έτη 2006-2008 με 17 "Εξαίρετη". Η γνωμοδοτική επιτροπή την κατέταξε 21η με 350,00 μονάδες. 11) Η Π. - Α. Κ. προσλήφθηκε από την εναγομένη την ...1980 και προήχθη στον βαθμό του Εντεταλμένου Τμηματάρχη από 0... 2003. Είναι πτυχιούχος ΑΣΟΕΕ και ομιλεί τη γαλλική (certificat 1). Απασχολήθηκε στη Διεύθυνση διεθνών συναλλαγών ως Προϊσταμένη Υπηρεσίας από 1/2/1991, Αναπλ. Προϊσταμένη Τμήματος από 20-06-2001 και Προϊσταμένης Τμήματος από 23/11/2007 και ασκούσε καθήκοντα Υποδιευθυντή από ...2009. Έχει παρακολουθήσει 27 επιμορφωτικά σεμινάρια. Αξιολογήθηκε για τα έτη 2003-2008 με 17 "εξαίρετη". Η γνωμοδοτική επιτροπή την κατέταξε 6η με 384,00 μονάδες. 12) Ο Χ. Κ. προσλήφθηκε από την εναγόμενη την 29/11/1984 και προήχθη στον Βαθμό του εντεταλμένου Τμηματάρχη από ...2006. Είναι πτυχιούχος Οικονομικών και Πολιτικών Επιστημών του Αριστοτελείου Πανεπιστημίου Θεσσαλονίκης από το έτος 1975 και ομιλεί πολύ καλά τη γερμανική [Mittelstufe ΙΙI) και μέτρια την αγγλική (χωρίς τίτλο σπουδών). Απασχολήθηκε στο Υποκατάστημα Λάρισας, στην Υπηρεσία Λογιστηρίου και Γραμματείας ως Αναπληρωτής Προϊστάμενος Υπηρεσίας από ...1993 και ως Προϊστάμενος Υπηρεσίας από ...1995, στην Υπηρεσία Γενικών Εργασιών ως Προϊστάμενος από ...2007, ανέλαβε καθήκοντα Υποδιευθυντή υποκαταστήματος Λάρισας από ...2008 και Διευθυντή υποκαταστήματος Καλαμάτας από ...2008. Επίσης, στις ...2010 έγινε Διευθυντής υποκαταστήματος Πάτρας. Έχει παρακολουθήσει 10 επιμορφωτικά σεμινάρια. Αξιολογήθηκε για τα έτη 2006-2008 με 17 "Εξαίρετος". Η γνωμοδοτική επιτροπή τον κατέταξε 10ο με 374,00 μονάδες. 13) Ο Σ. Κ. προσλήφθηκε από την εναγόμενη την ...1984 και προήχθη στο Βαθμό του Εντεταλμένου Τμηματάρχη από ...2003. Έχει πτυχίο ΑΣΟΕΕ οικονομικού τμήματος και Master of arts in Economics Policy του Πανεπιστήμιου του Τορόντο. Γνωρίζει άριστα την Αγγλική (Proficiency). Έχει απασχοληθεί στη Διεύθυνση Νομισματικής Πολιτικής και τραπεζικών εργασιών, στο Τμήμα Νομισματικής και πιστωτικής πολιτικής στην Υπηρεσία πιστ. Προγρ. Ειδ. Πιστ. Οργαν. και Διοίκησης Επιχειρήσεων με καθήκοντα Προϊσταμένου Υπηρεσίας από ...1991, στο Τμήμα θεμάτων πιστωτικού συστήματος και χρηματαγοράς/ κεφαλαιαγοράς, στο Τμήμα Χρηματαγορών με καθήκοντα Αναπληρωτή Προϊσταμένου Τμήματος από ...1999 και Προϊσταμένου Τμήματος από ...2000 και στη Διεύθυνση Χρηματοοικονομικών δραστηριοτήτων στο Τμήμα εφαρμογής νομισματικής πολιτικής ως Προϊστάμενος Τμήματος από ...2004. Έχει παρακολουθήσει 17 σεμινάρια. Υπήρξε εισηγητής σε επιμορφωτικά προγράμματα: α) Greece's process of convergence towards the Eurosystem and the main market developments following the adaption of single currency, β) Αγορές Χρήματος και Νομισματική Πολιτική και γ) Μέσα άσκησης της ενιαίας νομισματικής πολιτικής. Συμμετείχε στην ομάδα εργασίας της Ευρωπαϊκής Κεντρικής Τράπεζας: working group of monetary and exchange take policy. Αξιολογήθηκε για τα έτη 2003-2008 με 17 "Εξαίρετος". Η γνωμοδοτική επιτροπή τον κατέταξε 19° με 354,00 μονάδες. 14) Η Δ. Λ. προσλήφθηκε από την εναγομένη την ...1984 και προήχθη στον Βαθμό του Εντεταλμένου Τμηματάρχη την ...2006. Είναι πτυχιούχος του Εμπορικού Τμήματος της ΑΣΟΕΕ από το 1984 και έχει παρακολουθήσει το μεταπτυχιακό τμήμα Προγραμματισμού και Ανάλυσης Συστημάτων ΕΛΚΕΠΑ. Γνωρίζει την αγγλική (FCE Cambridge University] και τη γαλλική (Certificat de la langue Francaise). Απασχολήθηκε διεύθυνση εμπορικών συναλλαγών με την αλλοδαπή στο τμήμα ελέγχου εξαγωγών από το 1984, στην διεύθυνση διοικητικού, στο τμήμα γραμματεία και δημοσίων σχέσεων στην υπηρεσία θεμάτων γραμματείας με καθήκοντα Αναπληρωτρίας Προϊσταμένης υπηρεσίας από ...2001, Προϊσταμένης υπηρεσίας από ...2003, Αναπληρωτρίας Προϊσταμένης Τμήματος από ...2006 και Προϊσταμένης Τμήματος από ...2008. Έχει παρακολουθήσει 18 σεμινάρια. Αξιολογήθηκε για το έτος 2008 με 17 "Εξαίρετη". Η γνωμοδοτική επιτροπή την κατέταξε 28η με 340,00 μονάδες. 15) Ο Π. Ν. προσλήφθηκε από την εναγομένη την ...1979 και προήχθη στον βαθμό του Εντεταλμένου Τμηματάρχη την ...2006. Είναι πτυχιούχος Νομικής και ομιλεί άριστα την Αγγλική (Proficiency of Michigan). Απασχολήθηκε στη Διεύθυνση Γενικού Λογιστηρίου στο Τμήμα Οικονομικών Υπηρεσιών όπου και άσκησε υπεύθυνα καθήκοντα Αναπληρωτή Προϊσταμένου Υπηρεσίας από ...1992, Προϊσταμένου Υπηρεσίας από ...2000,Αναπληρωτή Προϊσταμένου Τμήματος από ...2006 και από ...2009 στα Ανεξάρτητα Γραφεία Μ.Τ.Υ.Τ.Ε (Μετοχικό Ταμείο) ως Προϊστάμενος Τμήματος. Έχει παρακολουθήσει 23 σεμινάρια. Αξιολογήθηκε για τα έτη 2006-2008 με 17 "Εξαίρετος". Η γνωμοδοτική επιτροπή τον κατέταξε 37° με 325,00 μονάδες. 16) Ο Γ. Ν. προσλήφθηκε από την εναγομένη την ...1984 και προήχθη στον Βαθμό του Εντεταλμένου Τμηματάρχη την ...2006. Είναι πτυχιούχος της Νομικής Σχολής από το 1987 και ομιλεί την αγγλική (GCE) και την γερμανική (mittelstufe). Απασχολήθηκε στη Διεύθυνση ταμείων στο τμήμα διαλογής και καταμέτρησης από το 1984, στο τμήμα ταμειακών συναλλαγών από το 1984. στο τμήμα αποθεματικών και εφοδιασμού από το 1989 και στη τμήμα έκδοσης μεταφράσεων στην υπηρεσία μεταφράσεων από το 1993, όπου άσκησε καθήκοντα Προϊσταμένου υπηρεσίας από ...1995 και Προϊσταμένου Τμήματος από ...2008. Επιπλέον ανέλαβε καθήκοντα Αναπληρωτή Προϊσταμένου Τομέα από ...2008. Έχει παρακολουθήσει 6 σεμινάρια. Αξιολογήθηκε για τα έτη 2006-2008 με 17 "Εξαίρετος". Η γνωμοδοτική επιτροπή τον κατέταξε 34° με 329,00 μονάδες. 17) Η Μ. Π. προσλήφθηκε από την εναγομένη την 19-08-1980 και προήχθη στο βαθμό του Εντεταλμένου Τμηματάρχη από ...2006. Είναι κάτοχος δύο πτυχίων, ήτοι ΑΣΟΕΕ τμήμα Οικονομικό και Πτυχίο Οικονομικού Πανεπιστημίου Αθηνών, τμήμα Διοίκησης Επιχειρήσεων. Δεν αποδείχθηκε ότι γνωρίζει κάποια ξένη γλώσσα. Έχει υπηρετήσει στο Μετοχικό Ταμείο ΤΕ από το 1980, στη Διεύθυνση εργασιών Δημοσίου στο Τμήμα εντόκων γραμματίων και ομολόγων του Δημοσίου από το 1995, στο Ταμείο Συντάξεων προσωπικού Τράπεζας της Ελλάδος από το 1997 ως Προϊστάμενη Υπηρεσίας από 4-2-1997, στη Διεύθυνση Γενικής Επιθεώρησης Τραπεζών στο Τμήμα γραμματείας ως Αναπληρώτρια Προϊστάμενη Τμήματος από ...2002, στη Διεύθυνση Εποπτείας πιστωτικού συστήματος, στην ίδια ως άνω Διεύθυνση στο Τμήμα μεθοδολογίας υποβολής στοιχείων ως Προϊστάμενη Τμήματος από ...2006, στο ταμείο αυτασφαλείας του προσωπικού της Τράπεζας, στο Ταμείο συντάξεων προσωπικού με καθήκοντα Υποδιευθυντή από ...2008. Έχει παρακολουθήσει 34 σεμινάρια. Αξιολογήθηκε για τα έτη 2006-2008 με 17 "Εξαίρετη". Η γνωμοδοτική επιτροπή την κατέταξε 4η με 388,00 μονάδες. 18) Η Ι. Σ. προσλήφθηκε από την εναγομένη την 13-8-1980 στον Λογιστικό Κλάδο της Τράπεζας και προήχθη στον Βαθμό του Εντεταλμένου Τμηματάρχη από ...2003. Είναι πτυχιούχος της ΑΣΟΕΕ και κάτοχος μεταπτυχιακού Παντείου. Δεν αποδείχθηκε ότι γνωρίζει κάποια ξένη γλώσσα. Απασχολήθηκε στη Διεύθυνση Επιθεώρησης τραπεζών, στη Διεύθυνση Εποπτείας πιστωτικού ιδρύματος ως Αναπληρώτρια Προϊστάμενη Τμήματος από ...2003 και ως Προϊστάμενη Τμήματος από ...2005 και ανέλαβε και καθήκοντα Προϊσταμένης Τομέα από ...2008. Έχει παρακολούθησε 56 επιμορφωτικά σεμινάρια. Αξιολογήθηκε για τα έτη 2003-2008 με 17 "Εξαίρετη". Η γνωμοδοτική επιτροπή την κατέταξε 2η με 392,00 μονάδες. 19) Ο Κ. Σ. προσλήφθηκε από την εναγομένη την ...1975 και προήχθη στον Βαθμό του Εντεταλμένου Τμηματάρχη την ...2006. Είναι πτυχιούχος Ανωτάτης Βιομηχανικής Σχολής, ενώ δεν αποδείχθηκε (βάσει τίτλου σπουδών) ότι γνωρίζει κάποια ξένη γλώσσα. Απασχολήθηκε διαδοχικά στη Διεύθυνση Γενικών Υπηρεσιών από 1.12.1984, στη Διεύθυνση Ταμείων στο Τμήμα ταμειακών συναλλαγών στην Υπηρεσία διαχειρίσεων ταμείων στα δημόσια ταμεία και στο Κεντρικό Τελωνείο Αθηνών, όπου ανέλαβε καθήκοντα Αναπληρωτή Προϊσταμένου Υπηρεσίας από ...1995 και Προϊσταμένου Υπηρεσίας από ...1995, στην ίδια ως άνω Διεύθυνση στην Υπηρεσία παραλαβής χρηματικού ταμείων και χρηματαποστολών, στο Τμήμα αποθεματικών και εφοδιασμού, όπου ανέλαβε καθήκοντα Αναπληρωτή Προϊσταμένου Τμήματος από ...2006, και στο Τμήμα αποθεματικών και γραμματείας ως Προϊστάμενος Τμήματος από 14-2-2007. Έχει παρακολουθήσει 9 σεμινάρια. Αξιολογήθηκε για τα έτη 2006- 2008 με 17 "Εξαίρετος". Η γνωμοδοτική επιτροπή τον κατέταξε 15° με 360,00 μονάδες. 20) Ο Σ. Τ. προσλήφθηκε από την εναγομένη την ...1980 και προήχθη στον Βαθμό του Εντεταλμένου Τμηματάρχη την ...2006. Είναι πτυχιούχος του Τμήματος Διοίκησης επιχειρήσεων της ΑΣΟΕΕ από το έτος 1978, ενώ δεν αποδείχθηκε (βάσει τίτλου σπουδών) ότι γνωρίζει κάποια ξένη γλώσσα. Απασχολήθηκε στη Διεύθυνση πιστώσεων, στο τμήμα πιστώσεων και αναπροεξοφλήσεως χαρτοφυλακίου Τραπεζών, στη Διεύθυνση πληροφορικής και οργάνωσης στον τομέα οργάνωσης και ειδικότερα στο τμήμα οργάνωσης και προγραμματισμού, όπου και ανέλαβε καθήκοντα Αναπληρωτή Προϊσταμένου Τμήματος από ...2000, στη Διεύθυνση στρατηγικού σχεδιασμού και οργάνωσης στον τομέα οργάνωσης, όπου άσκησε υπεύθυνα καθήκοντα Αναπληρωτή Προϊσταμένου από ...2004 και τέλος στην ίδια ως άνω Διεύθυνση στο τμήμα Υποστήριξης διαδικασιών και τεκμηρίωσης, όπου άσκησε υπεύθυνα καθήκοντα Προϊσταμένου Τμήματος από ...2004 και στο τμήμα οργάνωσης με τα ίδια ως άνω καθήκοντα. Έχει παρακολουθήσει 33 επιμορφωτικά σεμινάρια και αξιοποιήθηκε ως μέλος σε επιτροπές και ομάδες εργασίας, όπως Διακίνηση χρηματικού και αξιών της τράπεζας (ΠΔ 521/22-11-96], καθορισμού τηλεπικοινωνιακών αναγκών (ΠΔ 368/23.7.97], καθορισμού προδιαγραφών μηχανών και συσκευών (ΠΔ 368/23-7-97], προδιαγραφών χαρτιών (ΠΔ 577/14-11-97], αξιολόγησης προσφορών συστήματος ασφαλείας ΙΕΤΑ (ΠΔ 5/9-1-98], ομάδα εργασίας για τη μηχανοργάνωση της διεύθυνσης συναλλάγματος (ΠΔ 309/26-6-97] συντονιστικό όργανο για τη μετάβαση στο 2000, μελέτη και υποβολή σχεδίου για την προμήθεια πλήρους μηχανογραφικού συστήματος διαχείρισης του ανθρωπίνου δυναμικού στην Τράπεζα (ΠΔ 217/14-4-2000], ομάδα εργασίας για το νέο σύστημα συναλλαγών (ΠΔ 476/20-9-2001], σκοπιμότητα προμήθειας, αριθμός και προδιαγραφές συσκευών καταμέτρησης (ΠΔ 205/20-3-2002], προμήθεια χαρτιών για τις εκδόσεις της διοίκησης (ΠΔ 1005 24-12-2002], ομάδα εργασίας για την διασφάλιση των διαδικασιών, την εξειδίκευσης του έργου και τα διαδικαστικά θέματα της καταστροφής των τραπεζογραμματίων (ΠΔ 156/5-3-2003], αξιολόγησης προσφορών και υποβολής πρότασης για την ασφάλιση μεταφοράς κερμάτων ευρώ (ΠΔ 730/15-9-2003], αξιολόγησης προσφορών για τον καθαρισμό των χώρων κτηρίων της Τράπεζας (ΠΔ 869/...2003], αξιολόγησης προσφορών και υποβολής πρότασης για την προμήθεια χαρτιών της διοίκησης (ΠΔ 32/9-1-2004], καθορισμού τεχνικών προδιαγράφουν μηχανών αρμοδιότητας διεύθυνσης ταμείων (ΠΔ 227/1-3-2004], ομάδα εργασίας για την μελέτη των επίμέρους θεμάτων που αφορούν στην προετοιμασία και οργάνωση λειτουργίας του ΚΕΠΕΔΙΧ (ΠΔ 718/...2004), ομάδα εργασίας του Υπουργείου Εθν. Οικονομίας και Οικονομικών για τη μελέτη και εξέταση του τρόπου αντικατάσταση των τραπεζικών λογαριασμών των καταθετών με τον κωδικό ΙΒΑΝ καθώς και της τροποποίησης των σχετικών φορολογικών δηλώσεων (Απόφαση ΥΠΕΘΟ AΠ1007313/80/400006/21/6/2005), μελέτη των εξόδων ανάπτυξης του λογιστικού σχεδίου και προσδιορισμού των αναγκών (ΠΔ 210/8-3-2005) αξιολόγησης προσφορών για το διατραπεζικό ηλεκτρονικό σύστημα συμψηφισμού συναλλαγών (ΔΗΣΣΕ) (ΠΔ 520/14-6- 2005). Αξιολογήθηκε για τα έτη 2006-2008 με 17 "Εξαίρετος". Η γνωμοδοτική επιτροπή τον κατέταξε 14° με 366,00 μονάδες. 21) Ο Α. Τ. προσλήφθηκε από την εναγομένη την ...1980 και προήχθη στον Βαθμό του Εντεταλμένου Τμηματάρχη την ...2002. Είναι πτυχιούχος του Τμήματος Διοίκησης επιχειρήσεων της Ανωτάτης Βιομηχανικής Σχολής Θεσσαλονίκης και ομιλεί πολύ καλά τη γαλλική (Superieur ΙΙΙ-με επάρκεια διδασκαλίας). Απασχολήθηκε στη Διεύθυνση Πιστώσεων στο τμήμα πιστωτικού και αναπροεξοφλήσεως χαρτοφυλακίου Τραπεζών, στο Υποκατάστημα Βόλου στην Υπηρεσία Στατιστικής ισοζυγίου πληρωμών ως Προϊστάμενος υπηρεσίας από ...1995, στο Υποκατάστημα Καβάλας ως Υποδιευθυντής του Υποκαταστήματος από ...2003, στο Υποκατάστημα Σερρών ως Διευθυντής του Υποκαταστήματος από ...2004, στο Υποκατάστημα Λάρισας ως Διευθυντής Υποκαταστήματος από ...2008 και στο Υποκατάστημα Θεσσαλονίκης με καθήκοντα Υποδιευθυντή από ...2009. Έχει παρακολουθήσει 14 επιμορφωτικά σεμινάρια. Αξιολογήθηκε για τα έτη 2002-2008 με 17 "Εξαίρετος". Η γνωμοδοτική επιτροπή τον κατέταξε 9° με 375,00 μονάδες. Από τη σύγκριση του κνάγοντος με τους προαναφερόμενους συναδέλφους του, υποδεικνύεται ότι: α) Υπερτερεί καταφανώς όλων ως προς τους τίτλους σπουδών, εφόσον είναι κάτοχος τριών (3) πανεπιστημιακών πτυχίων (το ένα επί οικονομικού αντικειμένου), με συγγραφικό έργο ανάλογο των γνώσεών του στα τραπεζικά και χρηματοοικονομικά θέματα, ενώ οι συγκρινόμενοι είναι κάτοχοι ενός πανεπιστημιακού πτυχίου ή και μεταπτυχιακού τίτλου, χωρίς περαιτέρω επιστημονική εμβάθυνση στο αντικείμενο προς όφελος της εναγόμενης. Περαιτέρω, ο ενάγων είναι ισοδύναμος σχεδόν όλων ως προς τη γνώση ξένης γλώσσας, πλην των όσων κατέχουν και δεύτερο πτυχίο ξένης γλώσσας, πλην όμως αποδείχτηκε η χρησιμοποίηση ξένης γλώσσας από τον ενάγοντα εκπροσωπώντας εξωτερικό την εναγομένη, προβαίνοντας σε μελέτες και συμμετέχοντας σε ομάδες εργασίας, η οποία έγινε προς όφελος της εναγομένης, σε αντίθεση με τους συγκρινόμενους συναδέλφους του, που δεν αποδείχθηκε ανάλογη δραστηριότητα κατά την παροχή της εργασίας τους, προς όφελος της εναγομένης. Όσον αφορά στο κριτήριο της παρακολούθησης εκπαιδευτικών σεμιναρίων η ελαφρά υπεροχή ορισμένων με τον συγκρινόμενο δεν αποτελεί αποφασιστικό κριτήριο υπεροχής αφού ο ενάγων είναι κάτοχος περισσότερων τίτλων πανεπιστημιακού επιπέδου και ανέπτυξε, όπως προαναφέρθηκε πολυσχιδή δραστηριότητα στους τομείς εξειδίκευσης του. Όσον αφορά τη βαθμολογία υπάρχει ισοδυναμία μεταξύ του ενάγοντος και των συγκρινομένων, υπερτερεί όμως καταφανώς έναντι όλων ως προς το αποφασιστικό και κυρίαρχο κριτήριο της άσκησης υπεύθυνων καθηκόντων. Συνολικά δε ο ενάγων υπερέχει καταφανώς ως προς τα κριτήρια όπως προαναφέρθηκαν. κατά τον χρόνο προαγωγής έναντι του 2ου 3ου 4ης 5ης, 8ης, 9ης, 10ης, 11ης, 12ου, 13ου, 14ου, 15ου, 16ου, 18ου, 19oυ, 20ου και 21ου των συγκρινομένων. Η εναγομένη νόμιμα πρότεινε την διακωλυτική ένσταση (ΟΛΟΜ. ΑΠ 2/2005) ότι υπάρχουν υπάλληλοί της οι οποίοι δεν προήχθησαν στις επίδικες κρίσεις αν και υπερέχουν του ενάγοντος. Ειδικότερα: 1) Ο Γ. Χ.: Προσλήφθηκε την ...1976 και κατείχε τον Βαθμό του Εντ. Τμηματάρχη την ...2003. Είναι κάτοχος τριών πανεπιστημιακών τίτλων (ΑΣΟΕΕ οικονομικό, Νομικό ΑΠΘ και τμήμα οργάνωσης ΑΣΟΕΕ και ενός μεταπτυχιακού στη Διοίκηση επιχειρήσεων του Πανεπιστημίου Μακεδονίας). Ομιλεί την αγγλική γλώσσα (επίπεδο PROFICIENCY) και πολύ καλή αλβανική και καλά ιταλικά. Υπηρέτησε στο Υποκατάστημα της Φλώρινας ως Προϊστάμενος Υπηρεσίας από ...1991, στο Υποκατάστημα Θεσσαλονίκης ως Αναπληρωτής Προϊστάμενος Τμήματος από ...1995, στο Υποκατάστημα Φλώρινας ως Διευθυντής από ...2004, στη Θυρίδα Φλώρινας ως Προϊστάμενος από ...2009 και ως Διευθυντής στο Υποκατάστημα Σερρών από ...2009. Έχει παρακολουθήσει 16 επιμορφωτικά σεμινάρια. Βαθμολογήθηκε για τα έτη 2003-2008 ως "Εξαίρετος". 2) Ο I. Φ. προσλήφθηκε από την εναγόμενη τη ...1980 και κατέχει τον βαθμό του Εντ. Τμηματάρχη από ...2001. Έχει δύο πτυχία ΑΕΙ: (Ανώτατης Βιομηχανικής και Οικονομικό Νομικής) καθώς και μεταπτυχιακό δίπλωμα του Πανεπιστημίου Πειραιά στη Χρηματοοικονομική ανάλυση. Δεν γνωρίζει ξένη γλώσσα. Έχει υπηρετήσει στη Δ/νση Ταμείων από το 1980, στη Διεύθυνση Επιθεώρησης Τραπεζών από το 1993, ως Προϊστάμενος Τμήματος στη Δ/νση Εποπτείας Πιστωτικού Συστήματος από ...2003 και από ...2008 διετέλεσε Προϊστάμενος Τομέα Στατιστικής. Έχει παρακολουθήσει 47 σεμινάρια. Βαθμολογήθηκε τα έτη 2006- 2008 17 "Εξαίρετος" για τα έτη 2006 - 2008. 3) Κ. Δ. Προσλήφθηκε την ...1980 και κατείχε τον Βαθμό του Εντ. Τμηματάρχη την ...2003. Είναι κάτοχος δύο πτυχίων ΑΕΙ (Οικονομικό και πολιτικών ΕΚΠΑ) και γνωρίζει άριστα την αγγλική γλώσσα (Proficiency) και καλά την ιταλική και την ισπανική. Υπηρέτησε στη Δ/νση Συν/τος ως Αναπληρωτής προϊστάμενος υπηρεσίας από ...1993, ως Προϊστάμενος Υπηρεσίας από ...1994, στο Τμήμα διαχείρισης συν/κού αποθέματος και χρυσού ως αναπληρωτής προϊστάμενος τμήματος από ...1998, ως Προϊστάμενος Τμήματος από ...2000, στη Δ/νση χρημ/κών δραστηριοτήτων και στη διεύθυνση εργασιών δημοσίου. Έχει παρακολουθήσει 25 επιμορφωτικά σεμινάρια έχει βαθμολογηθεί ως "Εξαίρετος" για τα έτη 2003-2008. 4) Ε. Π. Προσλήφθηκε τη ...1976 και κατείχε στο βαθμό του Εντ. Τμηματάρχη από ...2002. Έχει δύο πτυχία ΑΕΙ (Νομικό και Πολιτικό Νομικής σχολής Αθηνών) και γνωρίζει επαρκώς τη γαλλική γλώσσα. Έχει υπηρετήσει στο Υποκατάστημα Πειραιά, Δ/νση Γενικής Επιθεώρησης Τραπεζών και στη Δ/νση Εποπτείας πιστωτικού συστήματος στο Τμήμα υποκαταστημάτων αλλοδαπών τραπεζών ως Αναπληρώτρια Προϊστάμενη Τμήματος από ...2003 και ως Προϊσταμένη τμήματος από ...2008. Έχει παρακολουθήσει 37 σεμινάρια και έχει βαθμολογηθεί ως "Εξαίρετη" για τα έτη 2003- 2008. 5) Δ. Χ. Προσλήφθηκε τη 18-8-1980 και κατείχε τον βαθμό του Εντ. Τμηματάρχη από ...2001. Έχει πτυχίο ΑΣΟΕΕ και μεταπτυχιακό δίπλωμα του Οικονομικού Πανεπιστημίου FINANCIAL ENGINEER. Γνωρίζει Αγγλικά. Έχει υπηρετήσει με απόσπαση στο Συμβούλιο Ερεύνης Τιμών από το 1980 και στο Υπουργείο Οικονομικών από το 1983, στη Δ/νση Εποπτείας Πιστωτικού Συστήματος ως Αναπληρωτής Τμήματος από ...03 και ως Προϊστάμενος Τμήματος από 2-10-2006. Έχει παρακολουθήσει 56 σεμινάρια και βαθμολογήθηκε ως "Εξαίρετος" για τα έτη 2003-2008. 6) Γ. Κ. Προσλήφθηκε τη 31/7/1984 και κατέχει τον βαθμό του Τμηματάρχη από ...2006. Έχει πτυχίο Οικονομικού του ΕΚΠΑ και MASTER OF SCIENCE MANAGEMENT. Γνωρίζει Αγγλικά, Γαλλικά και Ιταλικά. Έχει υπηρετήσει στο τμήμα δημοσίων σχέσεων μετά του Δημοσίου από το 1984, στον Τομέα οργάνωσης από το 1993, στο τμήμα διαχείρισης συστήματος μεγ. Πληρωμών με καθήκοντα προϊσταμένης από 9-8-1999 στο Γραφείο επίβλεψης συστημάτων πληρωμών με καθήκοντα αναπληρωτή τμήματος από 29-12-2000 και Προϊσταμένου Τμήματος από 6-2-2004. Έχει παρακολουθήσει 39 σεμινάρια και έχει βαθμολογία "εξαίρετη" για τα έτη 2006-2008. 7) Σ. Μ. Προσλήφθηκε τη ...1976 και κατέχει τον βαθμό του Εντ. Τμηματάρχη την ...2003. Είναι κάτοχος 2 πτυχίων (Οικονομικού και Νομικού ΑΠΘ). Υπηρέτησε στο Υποκατάστημα της Κομοτηνής" στο Υποκατάστημα Θεσσαλονίκης ως Προϊστάμενος Υπηρεσίας από ...1995. ως Αναπληρωτής Προϊστάμενος Τμήματος από ...2004, στο Υποκατάστημα Κέρκυρας ως Διευθυντής υποκαταστήματος από ...2006 και στο Υποκατάστημα Θεσσαλονίκης με καθήκοντα Υποδιευθυντή από ...2010. Έχει παρακολουθήσει 10 επιμορφωτικά σεμινάρια και έχει χαρακτηρισθεί βαθμολογικά ως "εξαίρετος" για τα έτη 2006-2008. 8) Β. Φ. Προσλήφθηκε τη ...1977 και κατέχει τον βαθμό του Εντεταλμένου Τμηματάρχη από ...2002. Έχει δύο πτυχία ΑΕΙ (Νομικό. Πολιτικό της Νομικής Σχολής ΕΚΠΑ) και μεταπτυχιακό Παντείου στο εμπορικό και εργατικό δίκαιο της Νομικής Αθηνών. Έχει συντάξει μελέτη με αντικείμενο "Η ευθύνη του Επιθεωρητή της Τράπεζας και ΕΥΡΩ και Ανταλλακτήρια Συναλλάγματος". Έχει υπηρετήσει στη Διεύθυνση Διοικητικού από το 1977" στη Διεύθυνση Εφαρμογής Συν/κών Κανόνων από το 1986 ως Αναπληρωτής Προϊστάμενος Υπηρεσίας στην ίδια ως άνω Διεύθυνση από ...93. στη Διεύθυνση Γενικής Επιθεώρησης Τραπεζών από το 1993. στο Υπουργείο Οικονομικών 1995-1996 (Πολιτικό Γραφείο Αναπληρωτή Υπουργού Διεύθυνσης Γενικής Επιθεώρησης Τραπεζών 1996 ως Αναπληρωτής Προϊστάμενος στη Διεύθυνση Εποπτείας Πιστωτικών Συστημάτων από ...2003 και έως Προϊστάμενος στο ίδιο τμήμα από ...2005. Έχει παρακολουθήσει 42 σεμινάρια και η βαθμολογία του είναι "Εξαίρετος" τα έτη 2002-2008. 9) Ε. Μ. Προσλήφθηκε τη ...1980 και κατέχει τον βαθμό του Εντεταλμένου Τμηματάρχη από 1/5/2002. Είναι κάτοχος δύο πτυχίων ΑΣΟΕΕ και ομιλεί άριστα την αγγλική. Υπηρέτησε διαδοχικά στη Δ/νση Διεθνών Συναλλαγών, Διεύθυνση ελέγχου εφαρμογής συν/κων Κανόνων, Δ/νση Γενικής Επιθεώρησης Εποπτείας Πιστωτικού Συστήματος, όπου ανέλαβε καθήκοντα Αναπλ. Προϊσταμένου Τμήματος από ...2008 και Προϊσταμένου Τμήματος από ...2009. Έχει παρακολουθήσει 38 επιμορφωτικά σεμινάρια και βαθμολογήθηκε ως "Εξαίρετος" για τα έτη 2004-2008. 10) Β. Μ. Προσλήφθηκε τη ...1980 και κατέχει τον βαθμό του Εντ. Τμηματάρχη από ...2002. Έχει 2 πτυχία ΑΣΟΕΕ ενώ δεν γνωρίζει ξένη γλώσσα πιστοποιημένη με επίσημο τίτλο. Υπηρέτησε ως Αναπληρωτής Προϊστάμενος στη Δ/νση Οικονομικών Μελετών ...1989, ως Προϊστάμενος Υπηρεσίας από ...1999. στη Δ/νση Στατιστικής ως Αναπληρωτής Προϊστάμενος Τμήματος από ...2001, ως Προϊστάμενος Τμήματος από ...2004 και ως Αναπληρωτής Προϊστάμενος Τομέα στον τομέα χρημ/κών ιδρυμάτων και αγορών από ...2006. Έχει παρακολουθήσει 26 σεμινάρια. Βαθμολογήθηκε ως "εξαίρετος" για τα έτη 2004-2008 και ως "πολύ καλός" για τα έτη 2002-2003. 11) Κ. Κ. Προσλήφθηκε τη ...1984 και κατέχει τον βαθμό του Εντ. Τμηματάρχη από ...2006. Είναι πτυχιούχος ΑΣΟΕΕ και κάτοχος μεταπτυχιακού τίτλου MASTER OF BUSINESS ADMINISTRATION. Γνωρίζει άριστα την αγγλική γλώσσα. Υπηρέτησε διαδοχικά στην Δ/ΣΗ ΠΛΗΡΟΦΟΡΙΚΗΣ ΚΑΙ ΟΡΓΑΝΩΣΗΣ, από το 1984, στον τομέα μελετών και προγραμματισμού από το 1992, στη διεύθυνση διοικητικού από 1999, και στη δ/νση στρατηγικού σχεδιασμού από το 2004. Άσκησε καθήκοντα προϊσταμένου τμήματος από ...2006 και αναπληρωτή Προϊσταμένου από ...2014. Έχει παρακολουθήσει 33 σεμινάρια και βαθμολογήθηκε ως "εξαίρετος" για τα έτη 2006-2008. 12) Γ. Μ. Προσλήφθηκε τη ...1980 και κατείχε τον βαθμό του Εντ. Τμηματάρχη από ...2006. Είναι κάτοχος 2 πτυχίων ΑΣΟΕΕ (Οικονομικό - Διοίκησης Επιχειρήσεων). Δεν γνωρίζει ξένη γλώσσα. Υπηρέτησε διαδοχικά στην Δ/νση Γενικής Επιθεώρησης από το 1980 και στο υποκατάστημα Ρεθύμνου από το 2005. Άσκησε καθήκοντα προϊσταμένου υπηρεσίας από ...2005, αναπληρωτή Υπηρεσίας από ...1994, Διευθυντής Υποκ. Σπάρτης από ...2007 και Διευθυντής Υποκαταστήματος Χανίων από ... 2009. Έχει παρακολουθήσει 10 σεμινάρια και βαθμολογήθηκε ως "εξαίρετος" για τα έτη 2006- 2008. 13) Ι. Α. Προσλήφθηκε τη ...1984 και κατέχει τον βαθμό του Εντ. Τμηματάρχη από ...2003. Είναι πτυχιούχος του Οικονομικού Τμήματος ΕΚΠΑ και έχει Master Business Administration και Diploma In Marketing. Γνωρίζει τη γαλλική γλώσσα. Άσκησε καθήκοντα προϊσταμένου τμήματος μελέτης διοικητικών θεμάτων από ...2004 και αναπληρωτή προϊσταμένου τμήματος από ...2000. Έχει παρακολουθήσει 39 επιμορφωτικά σεμινάρια και βαθμολογήθηκε ως "εξαίρετος" για τα έτη 2003-2008. Από τη σύγκριση των προαναφερθέντων στοιχείων δεν αποδεικνύεται η υπεροχή κάποιου έναντι του ενάγοντος, καθόσον υπερτερεί στην άσκηση υπεύθυνων καθηκόντων έναντι όλων στοιχείο κρίσιμο και αποφασιστικό για την στάθμιση της υπεροχής του, είναι ισοδύναμοι στην βαθμολογία πλην του 10ου που υστερεί, ουδείς υπερτερεί στους τίτλους σπουδών, ενώ η στέρηση του ενάγοντος έναντι ορισμένων προτεινομένων ως προς τη γενική υπηρεσιακή αρχαιότητα δεν είναι αποφασιστικό κριτήριο υπεροχής αυτών. Πρέπει λοιπόν η εν λόγω διακωλυτική ένσταση να απορριφθεί ως ουσία αβάσιμη και συνεπώς έπρεπε να είχε προαχθεί ο ενάγων στον βαθμό του υποδιευθυντή από 18/6/2010 κατά τις επίδικες κρίσεις καθόσον παρακωλύθηκε η πλήρωση της αίρεσης από την οποία είχε εξαιρεθεί η προαγωγή του ενάγοντος κατά παράβαση των αρχών της καλής πίστης, δεκτού γενομένου του σχετικού αγωγικού αιτήματος. Η παράλειψη προαγωγής του ενάγοντα ενόψει των συνθηκών τέλεσης της (αυξημένα τυπικά και ουσιαστικά προσόντα, οι υπηρεσίες σε υπεύθυνες θέσεις) προσέβαλε την προσωπικότητα του με τη πρόσφατη δημιουργία δυσμενών σχολίων στο οικογενειακό, κοινωνικό και επαγγελματικό περιβάλλον του. Λαμβανομένων υπόψη του είδους της βλάβης της διάρκειας της, της οικονομικής κατάστασης των διαδίκων και της κοινωνικής θέσης του ενάγοντος πρέπει να αναγνωρισθεί η υποχρέωση της εναγομένης να του καταβάλει ως χρηματική ικανοποίηση το ποσό των 3000 ΕΥΡΩ...." Με την κρίση του αυτή το δευτεροβάθμιο δικαστήριο παραβίασε εκ πλαγίου τις διατάξεις των άρθρων 201 και 207 του Α.Κ. διαλαμβάνοντας ανεπαρκείς και ασαφείς αιτιολογίες σε ζήτημα που ασκεί ουσιώδη επίδραση στην έκβαση της δίκης. Ειδικότερα το δευτεροβάθμιο δικαστήριο διέλαβε ανεπαρκείς και ασαφείς αιτιολογίες, αναφορικά με το ζήτημα, εάν, τα περιστατικά που δέχθηκε, σε σχέση με την υπεροχή του αναιρεσιβλήτου έναντι των επιλεγέντων, πληρούν τις προϋποθέσεις υπαγωγής τους στους εφαρμοσθέντες πιο πάνω κανόνες ουσιαστικού δικαίου. Πιο συγκεκριμένα, ενώ το Εφετείο παραθέτει τα προσόντα του αναιρεσιβλήτου και των συγκρινομένων συναδέλφων του, παραλείπει να προβεί σε επιμέρους συγκριτική αξιολόγηση αυτού και ενός εκάστου των συγκρινομένων ως προς κάθε ένα από τα απαιτούμενα προσόντα, ούτως ώστε, από τη συγκεκριμένη εκάστοτε αξιολόγηση, να καταφάσκεται η ύπαρξη ή όχι υπεροχής και να καθίσταται δυνατή η στήριξη του αποδεικτικού του πορίσματος περί καταφανούς υπεροχής του αναιρεσιβλήτου έναντι των δεκαεπτά συγκρινομένων συναδέλφων του, και, αντίστοιχα, η μη υπεροχή των δεκατριών συναδέλφων του, που προτείνονται με τη διακωλυτική ένσταση, έναντι αυτού. Η ως άνω ασάφεια, επιτείνεται από την αναφορά, στο 14ο φύλλο της προσβαλλόμενης απόφασης, ότι ο αναιρεσίβλητος είναι κάτοχος τριών (3) πανεπιστημιακών πτυχίων, χωρίς να γίνεται αναφορά, κατά την αρχική (στο 4ο φύλλο) παράθεση των προσόντων του, του τρίτου αυτού πτυχίου (με τη σημείωση του Πανεπιστημίου από το οποίο προήλθε και του αντικειμένου σπουδών), με συνέπεια να μην καθίσταται δυνατή η εξαγωγή συμπεράσματος περί της σημαντικής υπεροχής του ως προς το κριτήριο αυτό, το οποίο, όπως διαλαμβάνεται στην προηγηθείσα νομική σκέψη, είναι πολύ σημαντικό. Τέλος, δεν εξειδικεύει σε τι συνίσταται η υπεροχή του αναιρεσιβλήτου "έναντι όλων" ως προς το κριτήριο της άσκησης υπεύθυνων καθηκόντων, και δη εάν η υπεροχή αυτή αφορά στη στάθμη των καθηκόντων που ασκούσε ο αναιρεσίβλητος κατά το χρόνο της κρίσης και το χρόνο αφότου ασκούσε αυτά, ή μόνον το συνολικό χρόνο άσκησης υπεύθυνων καθηκόντων εκ μέρους του, ο οποίος, κατά τα προαναφερθέντα, δεν ασκεί ουσιαστική επιρροή. Επομένως πρέπει να γίνουν δεκτοί ως βάσιμοι κατ' ουσίαν, ο πρώτος (αληθώς εκ του αριθμού 19 του αριθμού 559 ΚΠολΔ) λόγος αναίρεσης και οι πρώτος και δεύτερος πρόσθετοι λόγοι αυτής, με τους οποίους η αναιρεσείουσα προσάπτει στην προσβαλλόμενη απόφαση την εκ του αριθμού 19 του άρθρου 559 του ΚΠολΔ πλημμέλεια της εκ πλαγίου παραβίασης των ως άνω διατάξεων (των άρθρων 201 και 207 του Α.Κ.), τόσο σε σχέση με τη βάση της αγωγής, όσο και σε σχέση με τη διακωλυτική ένσταση, η αναιρετική εμβέλεια των οποίων κατά το μέρος που αναφέρεται στην εκ πλαγίου παράβαση (εκ του αριθμού 19 του άρθρου 559 του ΚΠολΔ) των ως άνω ουσιαστικού δικαίου διατάξεων, καθιστά αλυσιτελή την εξέταση των δευτέρου, τρίτου και πέμπτου λόγων αναίρεσης, με τους οποίους το αναιρεσείον προσάπτει στην προσβαλλομένη απόφαση την εκ του αριθμού 1 του άρθρου 559 του ΚΠολΔ πλημμέλεια της ευθείας παραβίασης των ανωτέρω ουσιαστικών κανόνων δικαίου (πρβλ. ΑΠ 1474/2022, 301/2018), του τέταρτου, εκ του αρ.11 του του άρθρου 559 ΚΠολΔ αναιρετικού λόγου, με τον οποίο η αναιρεσείουσα ισχυρίζεται ότι το Εφετείο δεν έλαβε υπόψη αποδεικτικά έγγραφα που αφορούν δύο συγκρινόμενους συναδέλφους του αναιρεσιβλήτου, και του τρίτου, πρόσθετου λόγου, κατά το μέρος που αφορά την από τον αρ.19 του άρθρου 559 ΚΠολΔ εκ πλαγίου παραβίαση των άρθρων 57, 59, 299 και 232 του ΑΚ, αναφορικά με τη χρηματική ικανοποίηση λόγω ηθικής βλάβης, ενώ, κατά το μέρος που ο ίδιος λόγος προσάπτει στην προσβαλλόμενη απόφαση την αναιρετική πλημμέλεια από τον αρ.14 του άρθρου 559 ΚΠολΔ, με την ειδικότερη αιτίαση ότι το σχετικό αγωγικό αίτημα ήταν αόριστο και έπρεπε να απορριφθεί ως απαράδεκτο, ο λόγος αυτός, σύμφωνα και με όσα αναφέρονται στην προηγηθείσα νομική σκέψη, είναι απαράδεκτος, αφού δεν παρατίθεται στο δικόγραφο της αίτησης το περιεχόμενο της αγωγής, ούτε οι σχετικές με το περιεχόμενο παραδοχές του Εφετείου, ώστε να μπορεί να διαπιστωθεί το αποδιδόμενο σφάλμα, δηλαδή εάν η αγωγή περιέχει επαρκή έκθεση των στοιχείων, που είναι αναγκαία για τη στήριξη της συγκεκριμένης αγωγικής αξίωσης ή όχι, και στην τελευταία περίπτωση, εάν το Εφετείο θεωρώντας εσφαλμένα ότι τα στοιχεία αυτά εκτίθενται με επάρκεια, την έκρινε ορισμένη και δεν την απέρριψε, ούτε, τέλος, εκτίθεται ότι η αναιρεσείουσα είχε προβάλει στο δικαστήριο της ουσίας τον ισχυρισμό της περί αοριστίας. Κατ' ακολουθία των ανωτέρω, πρέπει, κατά παραδοχή του πρώτου λόγου αναίρεσης και των πρώτου και δευτέρου προσθέτων λόγων αυτής, να αναιρεθεί η προσβαλλόμενη απόφαση και να παραπεμφθεί η υπόθεση προς περαιτέρω εκδίκαση στο ίδιο δικαστήριο, αφού είναι δυνατή η συγκρότησή του από άλλον δικαστή (άρθρ. 580 παρ. 3 ΚΠολΔ). Τέλος, πρέπει να καταδικαστεί ο αναιρεσίβλητος, λόγω της ήττας του, στη δικαστική δαπάνη της αναιρεσείουσας, που κατέθεσε προτάσεις (άρθρ. 176, 183, 191 παρ. 1 ΚΠολΔ).

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί την υπ' αριθμ. ...2021 απόφαση του Μονομελούς Εφετείου Αθηνών. Παραπέμπει την υπόθεση προς περαιτέρω εκδίκαση στο ίδιο Εφετείο που θα συγκροτηθεί από άλλο δικαστή, πλην αυτού που εξέδωσε την αναιρούμενη απόφαση. Καταδικάζει τον αναιρεσίβλητο στα δικαστικά έξοδα της αναιρεσείουσας, τα οποία ορίζει στο ποσό των δύο χιλιάδων επτακοσίων (2.700) ευρώ. ΚΡΙΘΗΚΕ, αποφασίσθηκε στην Αθήνα, στις 5 Νοεμβρίου 2024. ΔΗΜΟΣΙΕΥΘΗΚΕ σε δημόσια συνεδρίαση στο ακροατήριό του, στην Αθήνα, στις 21 Νοεμβρίου 2024.

LEGAL REFERENCES
Articles Referenced: άρθρου 569 παρ. 2, άρθρο 577 παρ. 3, άρθρου 281 του ΑΚ, άρθρων 201, άρθρο 281 του ΑΚ, άρθρο 207 του ΑΚ, άρθρο 12 του ν. 1082/1980, άρθρων 10, άρθρου 12, άρθρο 34, άρθρου 559 παρ. 1 εδ. α' του ΚΠολΔ, άρθρο 562 παρ. 2 του ΚΠολΔ, άρθρο 36 του Ν. 4842/2021, άρθρο 116 παρ. 2 εδ.β, άρθρου 559, άρθρου 559 αρ. 19 του ΚΠολΔ, άρθρου 93 παρ. 3 εδ. α, άρθρου 559 του ΚΠολΔ, άρθρων 57, άρθρου 569, άρθρο 577, άρθρου 281, άρθρο 281, άρθρο 207, άρθρο 12, άρθρο 562, άρθρο 36, άρθρο 116, άρθρου 93, άρθρων 57, 59, 299 και 232 του ΑΚ
Article Codes: ΚΠολΔ|ΑΚ
Law References: Ν.4842/2021|ν.1082/1980
Total Articles Cited: 29

DATES MENTIONED: 17-9-2024|16-7-1984|30-10-2006|30-4-2007|2-12-2003|25-7-1977|30-3-1994|12-4-1995|17-11-2000|9-11-2007|30-7-1999|9-1-2002|6-2-2004|16-3-1995|6-6-2005|5-3-2010|21-1-2008|15-10-1984|03-08-1984|3-10-2006|01-10-1996|15-10-2001|25-10-2005|15-11-2006|28-12-2007|1-2-1991|20-06-2001|23-11-2007|29-11-1984|19-08-1980|4-2-1997|13-8-1980|1-12-1984|14-2-2007|14-4-2000|20-9-2001|20-3-2002|24-12-2002|5-3-2003|15-9-2003|9-1-2004|1-3-2004|21-6-2005|8-3-2005|18-8-1980|2-10-2006|31-7-1984|9-8-1999|29-12-2000|1-5-2002|18-6-2010|17-09-2024|05-11-2024|21-11-2024

SOURCE: https://areiospagos.gr/nomologia/apofaseis_DISPLAY.asp?cd=HWZM839L6YSQLGAEK5PV2V2JBTCNCS&apof=1745_2024&info=ΠΟΛΙΤΙΚΕΣ -  Β1